สี จิ้นผิง

**สี จิ้นผิง** (เกิด 15 มิถุนายน ค.ศ. 1953) เป็นนักการเมืองชาวจีนผู้ดำรงตำแหน่งเลขาธิการใหญ่พรรคคอมมิวนิสต์จีนและประธานคณะกรรมาธิการการทหารกลางมาตั้งแต่ ค.ศ. 2012 และด้วยเหตุนี้จึงเป็นผู้นำสูงสุดของจีนนับตั้งแต่ปีนั้น ตั้งแต่ ค.ศ. 2013 สียังดำรงตำแหน่งประธานาธิบดีคนที่ 7 ของจีน ในฐานะสมาชิกของผู้นำจีนรุ่นที่ห้า สีเป็นเลขาธิการใหญ่พรรคคอมมิวนิสต์จีนคนแรกที่เกิดหลังการก่อตั้งสาธารณรัฐประชาชนจีน และเป็นผู้ก่อตั้ง ลัทธิสีจิ้นผิง

เขาเป็นบุตรชายของสี จ้งซฺวิน ทหารผ่านศึกคอมมิวนิสต์จีน สีถูกเนรเทศไปยังชนบทของอำเภอเหยียนชวน มณฑลฉ่านซี ขณะเป็นวัยรุ่น ภายหลังการกวาดล้างบิดาของเขาในช่วงการปฏิวัติวัฒนธรรม เขาอาศัยอยู่ในถ้ำดิน (เหยาต้ง) ในหมู่บ้านเหลียงเจียเหอ ที่ซึ่งเขาเข้าร่วมพรรคคอมมิวนิสต์จีนหลังพยายามหลายครั้งไม่สำเร็จ และทำงานเป็นเลขาธิการพรรคประจำท้องถิ่น หลังศึกษาด้านวิศวกรรมเคมีที่มหาวิทยาลัยชิงหฺวาในฐานะนักศึกษาแรงงาน-ชาวนา-ทหาร สีก็ได้เลื่อนตำแหน่งทางการเมืองในมณฑลชายฝั่งทะเลของจีน สีดำรงตำแหน่งผู้ว่าการมณฑลฝูเจี้ยนตั้งแต่ ค.ศ. 1999 ถึง 2002 ก่อนจะมาเป็นผู้ว่าการและเลขาธิการพรรคมณฑลเจ้อเจียงที่อยู่ใกล้เคียงตั้งแต่ ค.ศ. 2002 ถึง 2007 ภายหลังการปลดเฉิน เหลียงยฺหวี่ เลขาธิการพรรคเซี่ยงไฮ้ สีถูกโยกย้ายไปแทนที่เขาเป็นช่วงสั้น ๆ ใน ค.ศ. 2007 เขาเข้าร่วมคณะกรรมาธิการสามัญประจำกรมการเมืองของพรรคคอมมิวนิสต์จีนในปีเดียวกันนั้น และเป็นเลขาธิการคนที่หนึ่งของสำนักเลขาธิการกลางในเดือนตุลาคม ค.ศ. 2007 ใน ค.ศ. 2008 เขาได้รับแต่งตั้งเป็นผู้สืบทอดตำแหน่งผู้นำสูงสุดต่อจากหู จิ่นเทา เพื่อจุดประสงค์นี้ สีได้รับแต่งตั้งเป็นรองประธานาธิบดีคนที่แปดและรองประธานคณะกรรมาธิการการทหารกลาง เขาได้รับตำแหน่ง "ผู้นำแกนหลัก" อย่างเป็นทางการจากพรรคคอมมิวนิสต์จีนใน ค.ศ. 2016

ขณะที่กำกับดูแลนโยบายภายในประเทศของจีน สีริเริ่มมาตรการที่ครอบคลุมเพื่อบังคับใช้วินัยของพรรคและเสริมสร้างความเป็นเอกภาพภายในประเทศ การรณรงค์ต่อต้านการทุจริตของเขานำไปสู่การล่มสลายของเจ้าหน้าที่พรรคคอมมิวนิสต์จีนทั้งในตำแหน่งและนอกตำแหน่งที่มีชื่อเสียงหลายคน รวมถึงโจว หย่งคัง อดีตสมาชิกคณะกรรมาธิการสามัญกรมการเมือง เพื่อส่งเสริม "ความรุ่งเรืองร่วมกัน" สีออกชุดนโยบายที่ออกแบบมาเพื่อเพิ่มความเท่าเทียมกัน เขากำกับดูแลโครงการบรรเทาความยากจนที่เน้นกลุ่มเป้าหมายซึ่งเป็นส่วนหนึ่งของการรณรงค์ต่อสู้กับความยากจน และสั่งการปราบปรามครั้งใหญ่ใน ค.ศ. 2021 ต่อภาคส่วนเทคโนโลยีและธุรกิจสอนพิเศษ นอกจากนี้ เขายังได้ขยายการสนับสนุนสำหรับรัฐวิสาหกิจ (SOEs) เน้นย้ำการผลิตขั้นสูงและการพัฒนาเทคโนโลยี ส่งเสริมการหลอมรวมทหาร-พลเรือนและพยายามปฏิรูปภาคอสังหาริมทรัพย์ของจีน หลังเกิดการระบาดทั่วของโควิด-19 ในจีนแผ่นดินใหญ่ ในช่วงแรกเขาเป็นประธานนโยบาย "โควิดเป็นศูนย์" ตั้งแต่เดือนมกราคม ค.ศ. 2020 ถึงธันวาคม ค.ศ. 2022 ก่อนจะเปลี่ยนไปใช้กลยุทธ์การบรรเทาในที่สุด

สีดำเนินนโยบายต่างประเทศที่ก้าวร้าวมากขึ้น โดยเฉพาะในความสัมพันธ์ระหว่างจีนกับสหรัฐ กรณีเส้นเก้าขีดในทะเลจีนใต้ และข้อพิพาทชายแดนจีน–อินเดีย นอกจากนี้ เพื่อผลักดันผลประโยชน์ทางเศรษฐกิจของจีนในต่างประเทศ สีได้พยายามขยายอิทธิพลของจีนในแอฟริกาและยูเรเชียด้วยการผลักดันข้อริเริ่มเข็มขัดและเส้นทาง สียังเป็นประธานในการที่ความสัมพันธ์ระหว่างปักกิ่งและไทเปเสื่อมถอยลงภายใต้ประธานาธิบดีไช่ อิงเหวินของไต้หวัน ซึ่งเป็นผู้สืบทอดตำแหน่งจากหม่า อิงจิ่วที่สีเคยพบใน ค.ศ. 2015 ใน ค.ศ. 2020 สีกำกับดูแลการผ่านกฎหมายความมั่นคงแห่งชาติในฮ่องกง ซึ่งเป็นการปราบปรามฝ่ายตรงข้ามทางการเมืองในเมือง โดยเฉพาะกลุ่มนักเคลื่อนไหวเรียกร้องประชาธิปไตย

นับตั้งแต่ขึ้นสู่อำนาจ วาระการดำรงตำแหน่งของสีได้พบเห็นการเพิ่มขึ้นอย่างมีนัยสำคัญของการตรวจพิจารณาและการสอดแนมครั้งใหญ่ การเสื่อมถอยของสิทธิมนุษยชน รวมถึงการข่มเหงชาวอุยกูร์ในซินเจียง การผงาดขึ้นของลัทธิบูชาบุคคลรอบตัวผู้นำของเขา และการยกเลิกข้อจำกัดวาระการดำรงตำแหน่งประธานาธิบดีใน ค.ศ. 2018 แนวคิดและหลักการทางการเมืองของสี รู้จักกันในชื่อความคิดของสี จิ้นผิง ได้ถูกผนวกเข้าไว้ในธรรมนูญพรรคและรัฐธรรมนูญแห่งชาติ ในฐานะบุคคลสำคัญของผู้นำจีนรุ่นที่ห้า สีได้รวมศูนย์อำนาจสถาบันโดยการเข้ารับตำแหน่งมากมาย รวมถึงคณะกรรมการพรรคคอมมิวนิสต์จีนชุดใหม่ด้านความมั่นคงแห่งชาติ การปฏิรูปเศรษฐกิจและสังคม การปรับโครงสร้างและการปรับปรุงกองทัพให้ทันสมัย และอินเทอร์เน็ต ในเดือนตุลาคม ค.ศ. 2022 สีได้รับการรับรองให้ดำรงตำแหน่งเลขาธิการใหญ่พรรคคอมมิวนิสต์จีนเป็นสมัยที่สาม และได้รับเลือกเป็นประธานาธิบดีแห่งรัฐอีกครั้งเป็นสมัยที่สามซึ่งไม่เคยเกิดขึ้นมาก่อนในเดือนมีนาคม ค.ศ. 2023

## ชีวิตช่วงต้น
สี จิ้นผิงเกิดเมื่อ 15 มิถุนายน ค.ศ. 1953 ในปักกิ่ง เป็นบุตรคนที่สามของสี จ้งซฺวินและฉี ซิน ภรรยาคนที่สองของเขา หลังก่อตั้งสาธารณรัฐประชาชนจีนใน ค.ศ. 1949 บิดาของสีได้ดำรงตำแหน่งหลายตำแหน่ง รวมถึงหัวหน้ากรมประชาสัมพันธ์พรรคคอมมิวนิสต์จีน รองนายกรัฐมนตรี และรองประธานสภาประชาชนแห่งชาติ สีมีพี่สาวสองคนคือฉี เฉียวเฉียว (齐桥桥) เกิดเมื่อ ค.ศ. 1949 และฉี อันอัน (齐安安) เกิดเมื่อ ค.ศ. 1952 บิดาของสีมาจากอำเภอฟู่ผิง มณฑลฉ่านซี

สีเข้าเรียนทั่โรงเรียนเป่ย์จิงปาอี และจากนั้นทีาโรงเรียนปักกิ่งที่ 25 ในช่วงทศวรรษ 1960 เขากลายเป็นเพื่อนกับหลิว เฮ่อ ซึ่งเรียนที่โรงเรียนปักกิ่งที่ 101 ในเขตเดียวกัน และต่อมาได้เป็นรองนายกรัฐมนตรีจีนและที่ปรึกษาใกล้ชิดของสีหลังจากเขากลายเป็นผู้นำสูงสุดของจีน ใน ค.ศ. 1963 เมื่อสีอายุได้สิบขวบ บิดาของเขาถูกกวาดล้างออกจากพรรคคอมมิวนิสต์จีนและถูกส่งไปทำงานในโรงงานที่ลั่วหยาง มณฑลเหอหนาน ในเดือนพฤษภาคม ค.ศ. 1966 การปฏิวัติวัฒนธรรมได้ยุติการศึกษาระดับมัธยมศึกษาของสีเมื่อชั้นเรียนมัธยมศึกษาทั้งหมดถูกระงับเพื่อให้นักเรียนวิพากษ์วิจารณ์และต่อสู้กับครูของพวกเขา นักเรียนหัวรุนแรงบุกรื้อค้นบ้านของตระกูลสีและสี เหอผิง พี่สาวคนหนึ่งของสี "ถูกข่มเหงจนเสียชีวิต"

ต่อมา มารดาของเขาถูกบังคับให้ประณามบิดาของเขาต่อหน้าสาธารณชน ขณะที่บิดาของเขาถูกแห่ประจานต่อหน้าฝูงชนในฐานะศัตรูการปฏิวัติ หลังจากนั้นบิดาของเขาถูกจำคุกใน ค.ศ. 1968 เมื่อสีอายุ 15 ปี ใน ค.ศ. 1968 สียื่นใบสมัครต่อคณะกรรมาธิการปฏิรูปโรงเรียนปาอีและยืนกรานจะออกจากปักกิ่งไปยังชนบท วันที่ 13 มกราคม ค.ศ. 1969 พวกเขาเดินทางออกจากปักกิ่งและมาถึงหมู่บ้านเหลียงเจียเหอในเหยียนอาน มณฑลฉ่านซี พร้อมกับขบวนการลงสู่ชนบทของเหมา เจ๋อตง พื้นที่ชนบทของเหยียนอานนั้นล้าหลังมาก ซึ่งสร้างความแตกต่างอย่างมากสำหรับสีในวัยรุ่น เขาเคยเล่าว่าเขาต้องเอาชนะ "ห้าอุปสรรค" (หมัด อาหาร การใช้ชีวิต แรงงานและความคิด) และประสบการณ์ดังกล่าวทำให้เขารู้สึกผูกพันกับคนยากจนในชนบท หลังผ่านไปไม่กี่เดือน ด้วยความที่ทนชีวิตในชนบทไม่ไหว เขาจึงหนีกลับปักกิ่ง เขาถูกจับกุมในระหว่างการปราบปรามผู้หลบหนีจากชนบทและถูกส่งไปยังค่ายแรงงานเพื่อขุดคูน้ำ ต่อมาเขากลับไปที่หมู่บ้านตามคำชักชวนของฉี ยฺหวิน น้าสาวของเขา และเว่ย์ เจิ้นอู๋ ลุงของเขา เขาทำงานเป็นเลขาธิการพรรคประจำหมู่บ้านเหลียงเจียเหอ ที่ซึ่งเขาอาศัยอยู่ในบ้านถ้ำ

จากนั้นเขาใช้เวลาทั้งหมดเจ็ดปีในเหยียนชวน ใน ค.ศ. 1973 อำเภอเหยียนชวนมอบหมายให้สี จิ้นผิงไปยังหมู่บ้านจ้าวเจียเหอในคอมมูนเจียเจียนผิงเพื่อเป็นผู้นำความพยายามด้านการศึกษาสังคม ด้วยผลงานที่มีประสิทธิภาพและความสัมพันธ์อันดีกับชาวบ้าน ชุมชนจึงแสดงความต้องการให้เขาอยู่ที่นั่นต่อไป อย่างไรก็ตาม หลังหมู่บ้านเหลียงเจียเหอเรียกร้องให้เขากลับ สีก็กลับไปในเดือนกรกฎาคมปีเดียวกันนั้นเอง เหลียง ยฺวี่หมิง () และเหลียง โหย่วหฺวา () เลขาธิการสาขาพรรคประจำหมู่บ้าน สนับสนุนการสมัครเข้าพรรคคอมมิวนิสต์จีนของเขา ทว่า เนื่องมาจากบิดาของเขา สี จ้งซฺวิน ยังคงเผชิญกับการถูกข่มเหงทางการเมือง การสมัครจึงถูกระงับในตอนแรกโดยเจ้าหน้าที่ระดับสูง แม้จะยื่นใบสมัครไปถึงสิบครั้ง แต่ก็ยังไม่ได้รับการอนุมัติ กระทั่งไป๋ กวางซิ่ง () เลขาธิการคอมมูนคนใหม่ตระหนักถึงความสามารถของสี ใบสมัครของเขาจึงถูกส่งต่อไปยังคณะกรรมการพรรคคอมมิวนิสต์จีนประจำอำเภอเหยียนชวนและได้รับอนุมัติในต้น ค.ศ. 1974 ในช่วงเวลานั้น ขณะที่หมู่บ้านเหลียงเจียเหอมีการเปลี่ยนแปลงผู้นำ สีก็ได้รับการเสนอชื่อให้เป็นประธานสาขาพรรคของหน่วยเหลียงเจียเหอ

หลังเข้ารับตำแหน่ง สีสังเกตว่าเหมียนหยาง มณฑลเสฉวน กำลังใช้เทคโนโลยีแก๊สชีวภาพ และเนื่องจากหมู่บ้านของเขาประสบปัญหาการขาดแคลนเชื้อเพลิง เขาจึงเดินทางไปเหมียนหยางเพื่อเรียนรู้เกี่ยวกับบ่อหมักแก๊สชีวภาพ เมื่อกลับมา เขาก็ประสบความสำเร็จในการนำเทคโนโลยีนี้ไปใช้ในเหลียงเจียเหอ ถือเป็นความก้าวหน้าในมณฑลฉ่านซีที่แพร่หลายไปทั่วทั้งภูมิภาคในไม่ช้า นอกจากนี้ เขายังเป็นผู้นำความพยายามในการขุดบ่อน้ำเพื่อจัดหาน้ำ ก่อตั้งสหกรณ์อุตสาหกรรมเหล็กกล้า ทวงคืนที่ดิน ปลูกยาสูบบ่มด้วยควัน และจัดตั้งจุดจำหน่ายเพื่อแก้ไขปัญหาการผลิตและเศรษฐกิจของหมู่บ้าน ใน ค.ศ. 1975 เมื่ออำเภอเหยียนชวนได้รับโควตาเข้าเรียนที่มหาวิทยาลัยชิงหฺวา คณะกรรมการพรรคคอมมิวนิสต์จีนประจำอำเภอเหยียนชวนจึงแนะนำสีให้เข้าศึกษา ตั้งแต่ ค.ศ. 1975 ถึง 1979 สีศึกษาด้านวิศวกรรมเคมีที่มหาวิทยาลัยชิงหฺวาในฐานะนักศึกษาแรงงาน-ชาวนา-ทหารในปักกิ่ง

## อาชีพการเมืองช่วงต้น
### คณะกรรมาธิการการทหารกลาง
หลังสำเร็จการศึกษาในเดือนเมษายน ค.ศ. 1979 สีได้รับมอบหมายให้ประจำที่สำนักงานทั่วไปของคณะมนตรีรัฐกิจและสำนักงานทั่วไปของคณะกรรมาธิการการทหารกลางพรรคคอมมิวนิสต์จีน ซึ่งเขาทำหน้าที่เป็นหนึ่งในสามเลขานุการของเกิ่ง เปียว สมาชิกกรมการเมืองพรรคคอมมิวนิสต์จีนและรัฐมนตรีว่าการกระทรวงกลาโหม

### เหอเป่ย์
วันที่ 25 มีนาคม ค.ศ. 1982 สีได้รับแต่งตั้งเป็นรองเลขาธิการพรรคประจำอำเภอเจิ้งติ้ง มณฑลเหอเป่ย์ เขากับและลฺหวี่ ยฺวี่หลาน () รองเลขาธิการพรรคประจำเจิ้งติ้งอีกคนหนึ่ง ร่วมกันเขียนจดหมายถึงรัฐบาลกลางเพื่อแจ้งเรื่องการจัดเก็บภาษีที่มากเกินไปซึ่งสร้างภาระให้กับเกษตรกรในท้องถิ่น ความพยายามของพวกเขานั้นประสบความสำเร็จในการโน้มน้าวให้รัฐบาลกลางลดปริมาณการจัดเก็บประจำปีลง 14 ล้านกิโลกรัม ใน ค.ศ. 1983 เจิ้งติ้งปรับโครงสร้างการเกษตร นำไปสู่การเพิ่มขึ้นอย่างมีนัยสำคัญของรายได้เกษตรกรจาก 148 หยวนเป็นมากกว่า 400 หยวนใน ค.ศ. 1984 ช่วยแก้ปัญหาเศรษฐกิจของอำเภอได้อย่างถ่องแท้

ในฐานะเลขาธิการคณะกรรมการพรรคประจำอำเภอเจิ้งติ้งในเดือนกรกฎาคม ค.ศ. 1983 สีริเริ่มโครงการพัฒนาหลายโครงการ รวมถึงการพัฒนา "เก้าพรสวรรค์แห่งเจิ้งติ้ง" การก่อสร้างสวนสาธารณะฉางชาน การฟื้นฟูวัดหลงซิง การจัดตั้งบริษัทท่องเที่ยว และการก่อตั้งคฤหาสน์หรงกั๋วและศูนย์เทเบิลเทนนิสเจิ้งติ้ง เขายังชักชวนศูนย์ผลิตละครโทรทัศน์จีนให้ใช้เจิ้งติ้งเป็นสถานที่ถ่ายทำเรื่องความฝันในหอแดงและได้รับเงิน 3.5 ล้านหยวนเพื่อสร้างคฤหาสน์หรงกั๋ว ซึ่งช่วยส่งเสริมอุตสาหกรรมการท่องเที่ยวของอำเภออย่างมาก สร้างรายได้ 17.61 ล้านหยวนในปีนั้น นอกจากนี้ สียังเชิญบุคคลสำคัญ เช่น ฮฺว่า หลัวเกิง, ยฺหวี กวงยฺเหวี่ยน, ผาน เฉิงเซี่ยวมาเยี่ยมเยียนเจิ้งติง ซึ่งท้ายที่สุดนำไปสู่การพัฒนากลยุทธ์ "กึ่งเมือง" ของอำเภอ โดยใช้ประโยชน์จากที่ตั้งที่อยู่ใกล้กับฉือเจียจวงเพื่อการเติบโตทางธุรกิจที่หลากหลาย

ในเดือนกันยายน ค.ศ. 1984 ระหว่างการประชุมสรุปที่เหอ ไจ้ เลขาธิการของกรมองค์การส่วนกลางพรรคคอมมิวนิสต์จีนเป็นประธาน สี จิ้นผิงแสดงให้เห็นถึงวิสัยทัศน์เชิงกลยุทธ์และความเข้าใจอย่างรอบด้านเกี่ยวกับการพัฒนาของอำเภอเจิ้งติ้ง เหอ ไจ้ พร้อมด้วยเว่ย์ เจี้ยนสิง รองหัวหน้ากรมองค์การส่วนกลางพรรคคอมมิวนิสต์จีน แจ้งผลการประชุมเหล่านี้ต่อหู เย่าปัง โดยบรรยายว่าสีเป็นผู้นำที่มีวิสัยทัศน์เชิงกลยุทธ์และมีอุดมการณ์แข็งแกร่งในการเป็นพันธมิตรระหว่างกรรมกรและชาวนา ใน ค.ศ. 1985 สีเข้าร่วมการศึกษาดูงานเกี่ยวกับการแปรรูปข้าวโพดและเดินทางไปยังรัฐไอโอวา สหรัฐ เพื่อศึกษาการผลิตทางการเกษตรและเทคโนโลยีการแปรรูปข้าวโพด ระหว่างการเยือนสหรัฐ กรมองค์การส่วนกลางพรรคคอมมิวนิสต์จีนตัดสินใจย้ายสีไปยังเซี่ยเหมินเพื่อดำรงตำแหน่งกรรมาธิการสามัญประจำคณะกรรมการพรรคประจำเทศบาลนครเซี่ยหมินและรองนายกเทศมนตรี

### ฝูเจี้ยน
ในเดือนมิถุนายน ค.ศ. 1985 เมื่อสีเดินทางมาถึงเซี่ยเหมินในฐานะรองนายกเทศมนตรี เขาร่างแผนยุทธศาสตร์ฉบับแรกสำหรับการพัฒนาเมือง ซึ่งก็คือ ยุทธศาสตร์การพัฒนาเศรษฐกิจและสังคมเซี่ยเหมิน ค.ศ. 1985–2000 ตั้งแต่เดือนสิงหาคมเป็นต้นไป นอกจากการช่วยเตรียมการจัดตั้งสายการบินเซี่ยเหมิน ศูนย์ข้อมูลเศรษฐกิจเซี่ยเหมิน และโครงการถนนเขตบริหารพิเศษเซี่ยเหมิน เป็นต้น เขายังกำกับดูแลการแก้ปัญหาสำหรับการบำบัดฟื้นฟูทะเลสาบยฺหวินตังแบบองค์รวมด้วย เขาแต่งงานกับเผิง ลี่ยฺหวียนในเซี่ยเหมิน

เขาเริ่มรับตำแหน่งหัวหน้าภูมิภาคหลังได้รับแต่งตั้งเป็นเลขาธิการหนิงเต๋อในเดือนกันยายน ค.ศ. 1988 เศรษฐกิจของหนิงเต๋อในเวลานั้นย่ำแย่กว่าฝูโจวและเซี่ยเหมินมาก สีรวบรวมบันทึกและประสบการณ์การทำงานของเขาในช่วงที่อยู่ในหนิงเต๋อไว้ในหนังสือชื่อ *Getting out of Poverty* () และดูแลความพยายามขจัดความยากจนในท้องถิ่นรวมถึงโครงการสร้างพรรคคอมมิวนิสต์จีนในพื้นที่ คณะกรรมการพรรคประจำมณฑลฝูเจี้ยนมีมติในเดือนพฤษภาคม ค.ศ. 1990 ให้แต่งตั้งสีไปประจำที่นครฝูโจวในตำแหน่งเลขาธิการคณะกรรมาธิการเทศบาล

ใน ค.ศ. 1997 เขาได้รับแต่งตั้งเป็นสมาชิกสำรองของคณะกรรมการกลางพรรคชุดที่ 15 ใน ค.ศ. 1999 เขาได้รับตำแหน่งรองผู้ว่าการมณฑลฝูเจี้ยน และเป็นผู้ว่าการในอีกหนึ่งปีต่อมา สีเสนอแนวคิดสามเหลี่ยมทองคำที่แม่น้ำหมิ่น () และดูแลการก่อสร้างแผนแม่บทโครงการฝูโจว 3820 ซึ่งเค้าโครงการเติบโตของนครฝูโจวสำหรับ 3, 8 และ 20 ปี เขาให้ความสำคัญกับการพัฒนาท่าอากาศยานนานาชาติฉางเล่อ โครงการผันน้ำแม่น้ำหมิ่น ศูนย์กลางโทรคมนาคมฝูโจว และท่าเรือฝูโจว เป็นต้น เขาให้ความสำคัญกับการดึงดูดการลงทุนจากไต้หวันและต่างชาติ โดยมีการจัดตั้ง Southwest TPV Electronics และ Southeast Automobile ในฝูโจว และส่งเสริม Fuyao Glass, Newland Digital Technology และบริษัทผู้ผลิตอื่น ๆ นอกจากนี้ เขายังฟื้นฟูสถานที่สำคัญทางวัฒนธรรมท้องถิ่น เช่น ซานฟางชีเซี่ยงในฝูโจว เดินหน้าโครงการฟื้นฟูเมือง และแก้ไขปัญหาความยากจนบนเกาะผิงถานได้อย่างมีประสิทธิภาพ ใน ค.ศ. 1995 สีได้รับเลื่อนตำแหน่งเป็นรองเลขาธิการคณะกรรมการพรรคประจำมณฑลฝูเจี้ยนและดำรงตำแหน่งผู้ว่าการมณฑลฝูเจี้ยนตั้งแต่ ค.ศ. 1999 ถึง 2002 ในช่วงนั้นเขานำเสนอแนวคิด "มหานคร" และสนับสนุนกลยุทธ์การเติบโตระหว่างเกาะของฝูโจวและเซี่ยเหมิน ซึ่งกระตุ้นให้เจ้าหน้าที่ท้องถิ่นสามารถแก้ไขผลกระทบจากคดีลักลอบขนสินค้ายฺเหวี่ยนหฺวา () และนำกลยุทธ์การพัฒนาใหม่มาใช้ได้อย่างรวดเร็ว สียังดูแลการพัฒนา "ดิจิทัลฝูเจี้ยน" รวมถึงสายด่วนร้องเรียนของมณฑลเข้าสู่ "แพลตฟอร์มบริการพลเมือง 12345" ซึ่งช่วยเพิ่มประสิทธิภาพขององค์กร

### เจ้อเจียง
ใน ค.ศ. 2002 สีออกจากมณฑลฝูเจี้ยนและเข้ารับตำแหน่งทางการเมืองชั้นนำในมณฑลเจ้อเจียงที่อยู่ใกล้เคียง ท้ายที่สุดเขาก็เข้ารับตำแหน่งเลขาธิการคณะกรรมการพรรคประจำมณฑลหลังดำรงตำแหน่งรักษาการผู้ว่าการอยู่หลายเดือน ถือเป็นการดำรงตำแหน่งสูงสุดในระดับมณฑลเป็นครั้งแรกในอาชีพของเขา ใน ค.ศ. 2002 เขาได้รับเลือกเป็นสมาชิกเต็มตัวของคณะกรรมการกลางชุดที่ 16 บ่งบอกถึงการก้าวขึ้นสู่เวทีระดับชาติของเขา ขณะอยู่ในเจ้อเจียง สีเป็นประธานการบริหารการเติบโตทางเศรษฐกิจซึ่งมีรายงานว่าเฉลี่ยอยู่ที่ร้อยละ 14 ต่อปี ในช่วงเวลานี้ เจ้อเจียงเปลี่ยนผ่านจากการพึ่งพาอุตสาหกรรมหนักมากขึ้นเรื่อย ๆ อาชีพของเขาในเจ้อเจียงโดดเด่นด้วยท่าทีที่แข็งกร้าวและตรงไปตรงมาในการต่อต้านเจ้าหน้าที่ทุจริต สิ่งนี้ทำให้เขาเป็นที่รู้จักในสื่อระดับชาติและดึงดูดความสนใจของผู้นำสูงสุดของจีน ระหว่าง ค.ศ. 2004 ถึง 2007 หลี่ เฉียงดำรงตำแหน่งหัวหน้าคณะเจ้าหน้าที่ของสีโดยผ่านตำแหน่งเลขาธิการคณะกรรมการพรรคเจ้อเจียง ซึ่งพวกเขาพัฒนาความสัมพันธ์ใกล้ชิดซึ่งกันและกัน

### เซี่ยงไฮ้
ตามที่มีการปลดเฉิน เหลียงยฺหวี่ เลขาธิการพรรคประจำเซี่ยงไฮ้ในเดือนกันยายน ค.ศ. 2006 เนื่องจากพัวพันกับคดีอื้อฉาวกองทุนประกันสังคม สีก็ถูกย้ายมายังเซี่ยงไฮ้เมื่อเดือนมีนาคม ค.ศ. 2007 โดยดำรงตำแหน่งเลขาธิการพรรคอยู่ที่นั่นเป็นเวลาเจ็ดเดือน ในเซี่ยงไฮ้ สีเลี่ยงความขัดแย้งและเป็นที่รู้จักในเรื่องการรักษาวินัยของพรรคอย่างเคร่งครัด ตัวอย่างเช่น ผู้บริหารของเซี่ยงไฮ้พยายามเอาใจเขาด้วยการจัดรถไฟพิเศษเพื่อรับส่งเขาระหว่างเซี่ยงไฮ้และหางโจวเพื่อให้เขาดำเนินการส่งมอบงานให้กับจ้าว หงจู้ ผู้รับตำแหน่งต่อจากเขาในฐานะเลขาธิการพรรคเจ้อเจียงให้เสร็จสิ้น อย่างไรก็ตาม มีรายงานว่า สี จิ้นผิง ปฏิเสธจะขึ้นรถไฟ โดยอ้างถึงระเบียบพรรคที่บังคับใช้อย่างหลวม ๆ ว่ารถไฟพิเศษสงวนไว้สำหรับ "ผู้นำระดับประเทศ" เท่านั้น ขณะอยู่ในเซี่ยงไฮ้ เขาทำงานเพื่อรักษาความเป็นเอกภาพขององค์กรพรรคท้องถิ่น เขาให้คำมั่นว่าจะไม่มีการ "กวาดล้าง" ในช่วงการบริหารของเขา แม้เจ้าหน้าที่ท้องถิ่นจำนวนมากจะถูกสงสัยว่ามีส่วนเกี่ยวข้องกับคดีอื้อฉาวของเฉิน เหลียงยฺหวี่ก็ตาม ในประเด็นส่วนใหญ่ สีก็ดำเนินตามแนวทางของผู้นำส่วนกลางเป็นส่วนใหญ่

## คณะกรรมาธิการสามัญกรมการเมือง

สีได้รับแต่งตั้งเป็นสมาชิกคณะกรรมาธิการสามัญประจำกรมการเมืองซึ่งมีสมาชิกเก้าคนในการประชุมสภาพรรคครั้งที่ 17 ในเดือนตุลาคม ค.ศ. 2007 เขามีตำแหน่งสูงกว่าหลี่ เค่อเฉียง เป็นสัญญาณว่าเขากำลังจะสืบทอดตำแหน่งผู้นำจีนต่อจากหู จิ่นเทา นอกจากนี้ สียังดำรงตำแหน่งในสำนักเลขาธิการกลางพรรคคอมมิวนิสต์จีน การประเมินนี้ได้รับการสนับสนุนเพิ่มเติมโดยสภาประชาชนแห่งชาติชุดที่ 11 ในเดือนมีนาคม ค.ศ. 2008 เมื่อสีได้รับเลือกเป็นรองประธานาธิบดีสาธารณรัฐประชาชนจีน หลังได้รับเลื่อนตำแหน่ง สีดูแลงานหลากหลายด้าน เขามีหน้าที่รับผิดชอบการเตรียมการที่ครอบคลุมสำหรับการแข่งขันกีฬาโอลิมปิกฤดูร้อน 2008 ในปักกิ่ง ตลอดจนเป็นบุคคลสำคัญของรัฐบาลกลางในกิจการฮ่องกงและมาเก๊า นอกจากนี้ เขายังดำรงตำแหน่งประธานคนใหม่ของโรงเรียนส่วนกลางพรรคคอมมิวนิสต์จีน ฝ่ายฝึกอบรมแกนนำและให้การศึกษาด้านอุดมการณ์ของพรรค ภายหลังเหตุการณ์แผ่นดินไหวในมณฑลเสฉวน ค.ศ. 2008 สีเดินทางไปเยี่ยมพื้นที่ประสบภัยในมณฑลฉ่านซีและกานซู่ เขาเดินทางเยือนต่างประเทศครั้งแรกในฐานะรองประธานาธิบดีไปยังเกาหลีเหนือ มองโกเลีย ซาอุดีอาระเบีย กาตาร์และเยเมนตั้งแต่วันที่ 17 ถึง 25 มิถุนายน ค.ศ. 2008 หลังจากการแข่งขันกีฬาโอลิมปิก สีได้รับมอบหมายให้ดำรงตำแหน่งประธานคณะกรรมาธิการเตรียมงานฉลองครบรอบ 60 ปีการก่อตั้งสาธารณรัฐประชาชนจีน มีรายงานว่าเขายังเป็นผู้นำคณะกรรมาธิการระดับสูงของพรรคคอมมิวนิสต์จีนที่เรียกว่าโครงการ 6521 ซึ่งมีหน้าที่รับผิดชอบการรักษาเสถียรภาพทางสังคมในช่วงวันครบรอบที่ละเอียดอ่อนทางการเมืองใน ค.ศ. 2009

ตำแหน่งของสีในฐานะผู้สืบทอดอำนาจที่ชัดเจนในการเป็นผู้นำสูงสุดนั้นถูกคุกคามจากการผงาดขึ้นอย่างรวดเร็วของปั๋ว ซีไหล เลขาธิการพรรคประจำฉงชิ่งในขณะนั้น ปั๋วถูกคาดการณ์ว่าจะได้เข้าร่วมคณะกรรมาธิการสามัญกรมการเมืองในการประชุมสภาพรรคครั้งที่ 18 โดยส่วนใหญ่คาดการณ์ว่าเขาจะพยายามหาทางโค่นล้มสีในที่สุด นโยบายของปั๋วในฉงชิ่งเป็นแรงบันดาลใจให้เกิดการเลียนแบบไปทั่วประเทศจีนและได้รับการชื่นชมจากสีด้วยตนเองระหว่างการเยือนฉงชิ่งของสีใน ค.ศ. 2010 บันทึกคำชื่นชมจากสีเหล่านั้นถูกลบออกในภายหลังเมื่อเขากลายเป็นผู้นำสูงสุด การล่มสลายของปั๋วเกิดขึ้นจาก อุบัติการณ์หวัง ลี่จฺวิน ซึ่งเปิดทางให้สีก้าวขึ้นสู่อำนาจโดยไร้คู่แข่ง

สีถือเป็นหนึ่งในสมาชิกที่ประสบความสำเร็จมากที่สุดของกลุ่มเจ้าชายน้อย กลุ่มนักการเมืองที่สืบเชื้อสายมาจากนักปฏิวัติคอมมิวนิสต์จีนยุคแรกเริ่ม ลี กวนยู อดีตนายกรัฐมนตรีสิงคโปร์ เมื่อถูกถามเกี่ยวกับสี เขากล่าวว่ารู้สึกว่าเขาเป็น "คนที่มีความคิดรอบคอบ ผู้ซึ่งผ่านการทดสอบและความยากลำบากมามากมาย" ลียังให้ความเห็นอีกว่า: "ผมจัดเขาอยู่ในประเภทบุคคลเดียวกับเนลสัน แมนเดลา เป็นคนที่มีเสถียรภาพทางอารมณ์สูงมาก ซึ่งไม่ยอมให้ความโชคร้ายหรือความทุกข์ทรมานส่วนตัวมาส่งผลกระทบต่อการตัดสินใจของเขา กล่าวอีกนัยหนึ่งคือ เขาน่าประทับใจ" เฮนรี พอลสัน อดีตรัฐมนตรีว่าการกระทรวงการคลังสหรัฐ บรรยายสีว่า "เป็นคนประเภทที่รู้ว่าจะทำเรื่องต่าง ๆ ให้สำเร็จลุล่วงได้อย่างไร" เควิน รัดด์ อดีตนายกรัฐมนตรีออสเตรเลีย กล่าวว่าสี "มีพื้นเพด้านการปฏิรูป พรรค และการทหารเพียงพอที่จะเป็นตัวของตัวเองอย่างมาก"

### การเยือนในฐานะรองประธานาธิบดี
ในเดือนกุมภาพันธ์ ค.ศ. 2009 ขณะดำรงตำแหน่งรองประธานาธิบดี สีออกเดินทางเยือนลาตินอเมริกา โดยไปเยือนเม็กซิโก จาเมกา โคลอมเบีย เวเนซุเอลา บราซิล และมอลตา หลังจากนั้นเขาก็เดินทางกลับจีน วันที่ 11 กุมภาพันธ์ ค.ศ. 2009 ขณะเยือนเม็กซิโก สีกล่าวต่อหน้ากลุ่มชาวจีนโพ้นทะเลและอธิบายถึงการมีส่วนร่วมของจีนในช่วงวิกฤตการณ์ทางการเงินระหว่างประเทศ โดยกล่าวว่าเป็นการ "มีส่วนร่วมที่ยิ่งใหญ่ที่สุดต่อมวลมนุษยชาติทั้งหมด ที่จีนได้กระทำไป เพื่อป้องกันไม่ให้ประชากร 1,370 ล้านคนของตนต้องอดอยาก" เขายังกล่าวต่อไปว่า: "มีชาวต่างชาติที่เบื่อหน่ายบางคน ท้องอิ่ม ไม่รู้จะทำอะไรดีกว่าการชี้หน้าพวกเรา ประการแรก จีนไม่ได้ส่งออกการปฏิวัติ ประการที่สอง จีนไม่ได้ส่งออกความหิวโหยและความยากจน ประการที่สาม จีนไม่ได้มาสร้างความปวดหัวให้คุณ มีอะไรจะต้องพูดอีก?" เรื่องราวดังกล่าวถูกรายงานในสถานีโทรทัศน์ท้องถิ่นบางแห่ง ข่าวนี้ก่อให้เกิดการถกเถียงอย่างล้นหลามในฟอรัมอินเทอร์เน็ตของจีนและมีรายงานว่ากระทรวงการต่างประเทศของจีนถูกจับได้ว่าไม่ทันตั้งตัวกับคำกล่าวของสี เนื่องจากวิดีโอจริงถูกถ่ายโดยนักข่าวฮ่องกงที่ติดตามไปด้วยและออกอากาศทางโทรทัศน์ฮ่องกง ซึ่งต่อมาปรากฏบนเว็บไซต์วิดีโอต่าง ๆ บนอินเทอร์เน็ต
สีเดินทางเยือนเบลเยียม เยอรมนี บัลแกเรีย ฮังการี และโรมาเนียในสหภาพยุโรปตั้งแต่วันที่ 7 ถึง 21 ตุลาคม ค.ศ. 2009 เขาเดินทางเยือนญี่ปุ่น, เกาหลีใต้, กัมพูชา และเมียนมาในการเดินทางเยือนเอเชียตั้งแต่วันที่ 14 ถึง 22 ธันวาคม ค.ศ. 2009 ต่อมาเขาเดินทางเยือนสหรัฐ, ไอร์แลนด์และตุรกีในเดือนกุมภาพันธ์ ค.ศ. 2012 การเยือนครั้งนี้รวมถึงการเข้าพบบารัก โอบามา ประธานาธิบดีสหรัฐในขณะนั้นที่ทำเนียบขาวและโจ ไบเดิน รองประธานาธิบดี (โดยมีไบเดนเป็นเจ้าภาพอย่างเป็นทางการ) และแวะที่รัฐแคลิฟอร์เนียและไอโอวา ในไอโอวา เขาพบกับครอบครัวที่เคยให้การต้อนรับเขาเมื่อครั้งเขามาเยือนใน ค.ศ. 1985 ในฐานะเจ้าหน้าที่มณฑลเหอเป่ย์

### การขึ้นสู่ตำแหน่งสูงสุด

ไม่กี่เดือนก่อนเขาจะขึ้นสู่ตำแหน่งผู้นำพรรค สีหายตัวไปจากการรายงานข่าวของสื่อทางการและยกเลิกการประชุมกับเจ้าหน้าที่ต่างชาติเป็นเวลาหลายสัปดาห์ตั้งแต่วันที่ 1 กันยายน ค.ศ. 2012 ทำให้เกิดข่าวลือ จากนั้นเขาก็ปรากฏตัวอีกครั้งในวันที่ 15 กันยายน วันที่ 15 พฤศจิกายน ค.ศ. 2012 สีได้รับเลือกให้ดำรงตำแหน่งเลขาธิการใหญ่พรรคและประธานคณะกรรมาธิการการทหารกลางโดยคณะกรรมการกลางพรรคชุดที่ 18 สิ่งนี้ทำให้เขากลายเป็นหัวหน้าพรรคคอมมิวนิสต์จีนอย่างเป็นทางการ และเป็นผู้นำสูงสุดอย่างไม่เป็นทางการและยังเป็นคนแรกที่เกิดหลังการก่อตั้งสาธารณรัฐประชาชนจีน วันรุ่งขึ้นสีนำคณะกรรมาธิการสามัญกรมการเมืองชุดใหม่ปรากฏตัวต่อสาธารณะเป็นครั้งแรก คณะกรรมาธิการสามัญกรมการเมืองลดจำนวนลงจากเก้าคนเหลือเจ็ดคน โดยมีสีและหลี่ เค่อเฉียงยังคงดำรงตำแหน่งอยู่ ส่วนสมาชิกอีกห้าคนเป็นสมาชิกใหม่ ในการกล่าวสุนทรพจน์ครั้งแรกของสีในฐานะเลขาธิการใหญ่ ซึ่งต่างจากแนวปฏิบัติทั่วไปของผู้นำจีนอย่างเห็นได้ชัด เขาใช้ถ้อยคำเรียบง่ายและไม่มีคำขวัญทางการเมืองหรือกล่าวถึงบรรพบุรุษของเขา สีกล่าวถึงความปรารถนาของคนทั่วไป โดยกล่าวว่า "ประชาชนของเรา...คาดหวังการศึกษาที่ดีขึ้น งานที่มั่นคงขึ้น รายได้ที่ดีขึ้น การประกันสังคมที่น่าเชื่อถือมากขึ้น การดูแลทางการแพทย์ที่มีมาตรฐานสูงขึ้น สภาพความเป็นอยู่สบายขึ้น และสิ่งแวดล้อมที่สวยงามยิ่งขึ้น" สีให้คำมั่นที่จะจัดการกับการทุจริตในระดับสูงสุด โดยบอกเป็นนัยว่าสิ่งนี้จะคุกคามการอยู่รอดของพรรคคอมมิวนิสต์จีน เขานิ่งเฉยเกี่ยวกับการปฏิรูปเศรษฐกิจที่กว้างขวาง

ในเดือนธันวาคม ค.ศ. 2012 สีเดินทางเยือนมณฑลกวางตุ้งซึ่งเป็นการเดินทางออกนอกปักกิ่งครั้งแรกนับตั้งแต่เข้ารับตำแหน่งเลขาธิการใหญ่ ประเด็นหลักของการเดินทางครั้งนี้คือการเรียกร้องให้มีการปฏิรูปเศรษฐกิจเพิ่มเติมและเสริมสร้างความแข็งแกร่งทางทหาร สีเยี่ยมชมรูปปั้นของเติ้ง เสี่ยวผิงและการเดินทางครั้งนี้ถูกอธิบายว่าเป็นการเดินตามรอยการเดินทางเยือนภาคใต้ของเติ้งใน ค.ศ. 1992 ซึ่งเป็นแรงผลักดันให้เกิดการปฏิรูปเศรษฐกิจเพิ่มเติมในจีนหลังผู้นำพรรคสายอนุรักษนิยมชะลอการปฏิรูปหลายอย่างของเติ้งภายหลังการประท้วงและการสังหารหมู่ที่จัตุรัสเทียนอันเหมิน ค.ศ. 1989 ในการเดินทางครั้งนั้น สีกล่าวถึงคำขวัญประจำตัวเองอย่างต่อเนื่อง นั่นคือ "ความฝันของจีน" สีกล่าวกับทหารเรือว่า "ความฝันนี้อาจกล่าวได้ว่าเป็นความฝันของชาติที่แข็งแกร่ง และสำหรับกองทัพแล้ว มันคือความฝันของกองทัพที่แข็งแกร่ง" การเดินทางของสีมีความสำคัญตรงที่เขาละเว้นจากธรรมเนียมปฏิบัติในการเดินทางของผู้นำจีนในหลาย ๆ ด้าน แทนที่จะรับประทานอาหารนอกโรงแรม สีและคณะรับประทานอาหารบุฟเฟต์ปกติของโรงแรม เขาเดินทางด้วยรถตู้ขนาดใหญ่กับเพื่อนร่วมงานแทนที่จะเป็นขบวนรถลิมูซีน และไม่ได้จำกัดการจราจรในส่วนของทางหลวงที่เขาเดินทางผ่าน

สีได้รับเลือกเป็นประธานาธิบดีในวันที่ 14 มีนาคม ค.ศ. 2013 ในการลงคะแนนเสียงรับรองโดยสภาประชาชนแห่งชาติชุดที่ 12 ในปักกิ่ง เขาได้รับคะแนนเสียงเห็นชอบ 2,952 เสียง ไม่เห็นชอบ 1 เสียง และงดออกเสียง 3 เสียง เขาเข้ารับตำแหน่งแทนหู จิ่นเทา ซึ่งเกษียณหลังดำรงตำแหน่งครบสองวาระ วันที่ 17 มีนาคม สีและคณะรัฐมนตรีชุดใหม่ของเขาจัดการประชุมกับซีวาย เหลียง นายกองค์การบริหารฮ่องกง เพื่อยืนยันการสนับสนุนของเขาต่อเหลียง ภายในไม่กี่ชั่วโมงหลังได้รับเลือก สีหารือเรื่องความมั่นคงทางไซเบอร์และเกาหลีเหนือกับประธานาธิบดีสหรัฐ บารัก โอบามา ทางโทรศัพท์ โอบามาประกาศการเยือนจีนของรัฐมนตรีคลัง แจ็ก ลิว และรัฐมนตรีต่างประเทศ จอห์น เอฟ. เคอร์รี ในสัปดาห์ถัดไป

## ผู้นำประเทศจีน

### การรณรงค์ต่อต้านการทุจริต

สีให้คำมั่นว่าจะปราบปรามการทุจริตทันทีหลังเขาขึ้นสู่อำนาจ ในสุนทรพจน์เข้ารับตำแหน่งเลขาธิการใหญ่ สีกล่าวว่าการต่อสู้กับการทุจริตเป็นหนึ่งในความท้าทายที่ยากที่สุดสำหรับพรรค ไม่กี่เดือนหลังเข้ารับตำแหน่ง สีสรุปกฎระเบียบแปดข้อ ระบุถึงกฎเกณฑ์ที่มุ่งควบคุมการทุจริตและการใช้จ่ายฟุ่มเฟือยในระหว่างการดำเนินงานของพรรคอย่างเป็นทางการ โดยมีเป้าหมายเพื่อสร้างวินัยที่เข้มงวดมากขึ้นเกี่ยวกับการปฏิบัติหน้าที่ของเจ้าหน้าที่ สีให้คำมั่นว่าจะกำจัด "เสือและแมลงวัน" ที่หมายถึงเจ้าหน้าที่ระดับสูงและเจ้าหน้าที่พรรคทั่วไป

สีริเริ่มคดีต่อสฺวี ไฉโฮ่วและกัว ปั๋วสฺยง อดีตรองประธานคณะกรรมาธิการการทหารกลาง โจว หย่งคัง อดีตสมาชิกคณะกรรมาธิการสามัญกรมการเมืองและหัวหน้าหน่วยความมั่นคง และลิ่ง จี้ฮฺว่า อดีตหัวหน้าผู้ช่วยของหู จิ่นเทา ร่วมกับหวัง ฉีชาน หัวหน้าฝ่ายวินัยคนใหม่ รัฐบาลของสีเป็นหัวหอกในการจัดตั้ง "คณะตรวจสอบที่ส่งมาจากส่วนกลาง" คณะเหล่านี้เป็นหน่วยเฉพาะกิจข้ามเขตอำนาจศาลซึ่งมีหน้าที่ทำความเข้าใจการดำเนินงานขององค์กรพรรคระดับมณฑลและท้องถิ่น และบังคับใช้วินัยของพรรคตามที่ปักกิ่งกำหนด คณะทำงานมีผลในการระบุและริเริ่มการสอบสวนเจ้าหน้าที่ระดับสูง เจ้าหน้าที่ระดับมณฑล-รัฐมนตรีมากกว่าหนึ่งร้อยคนถูกพัวพันในระหว่างการรณรงค์ต่อต้านการทุจริตทั่วประเทศ รวมถึงอดีตและปัจจุบันของเจ้าหน้าที่ระดับภูมิภาค บุคคลสำคัญของรัฐวิสาหกิจและหน่วยงานรัฐบาลกลาง รวมถึงนายพล ภายในสองปีแรกของการรณรงค์เพียงอย่างเดียว เจ้าหน้าที่กว่า 200,000 คนได้รับคำเตือน ค่าปรับ และการลดตำแหน่ง

โครงการรณรงค์นี้นำไปสู่การล้มของเจ้าหน้าที่พรรคคอมมิวนิสต์จีนทั้งที่ยังอยู่ในตำแหน่งและเกษียณไปแล้วหลายคน รวมถึงสมาชิกของคณะกรรมาธิการสามัญกรมการเมือง การรณรงค์ปราบปรามการทุจริตของสีถูกมองจากนักวิจารณ์อย่าง *[[ดิอีโคโนมิสต์]]* ว่าเป็นเครื่องมือทางการเมืองเพื่อกำจัดคู่แข่งที่มีศักยภาพและรวบรวมอำนาจ การที่สีจัดตั้งคณะกรรมการกำกับดูแลแห่งชาติ หน่วยงานต่อต้านการทุจริตแห่งใหม่คือซึ่งมีอำนาจสูงกว่าศาลสูงสุด ได้รับการอธิบายโดยแอมเนสตี้ อินเตอร์เนชั่นแนลว่า "เป็นภัยคุกคามเชิงระบบต่อสิทธิมนุษยชน" ที่ "ทำให้ผู้คนหลายสิบล้านตกอยู่ภายใต้ความเมตตาของระบบที่ลับและแทบจะไม่มีความรับผิดชอบใด ๆ ที่อยู่เหนือกฎหมาย" ณ ค.ศ. 2023 มีเจ้าหน้าที่รัฐประมาณ 2.3 ล้านคนถูกดำเนินคดี ในเดือนมกราคม ค.ศ. 2018 สีเปิดตัวโครงการรณรงค์พิเศษสามปีเพื่อปราบปรามองค์กรอาชญากรรมและกำจัดความชั่วร้ายที่ดำเนินไปจนถึง ค.ศ. 2020 หลังโครงการรณรงค์พิเศษนี้เปิดเผยปัญหาในระบบกฎหมาย พรรคคอมมิวนิสต์จีนประกาศโครงการรณรงค์เพื่อให้ความรู้และแก้ไขคณะด้านการเมืองและกฎหมายในเดือนกรกฎาคม ค.ศ. 2020

สีได้กำกับดูแลการปฏิรูปที่สำคัญของคณะกรรมาธิการสอบวินัยส่วนกลาง สถาบันควบคุมภายในสูงสุดของพรรคคอมมิวนิสต์จีน เขากับหวัง ฉีชาน เลขาธิการคณะกรรมการฯ ทำให้คณะกรรมการฯ มีความเป็นอิสระจากการดำเนินงานประจำวันของพรรคคอมมิวนิสต์จีนมากยิ่งขึ้น ช่วยเพิ่มความสามารถในการทำหน้าที่เป็นองค์กรควบคุมที่แท้จริง ตามรายงานของ *เดอะวอลล์สตรีทเจอร์นัล* การลงโทษการทุจริตต่อเจ้าหน้าที่ระดับรองรัฐมนตรีหรือสูงกว่านั้นต้องได้รับอนุมัติจากสี *เดอะวอลล์สตรีทเจอร์นัล* ระบุว่าเมื่อสีต้องการกำจัดคู่แข่งทางการเมือง เขาจะขอให้ผู้ตรวจสอบเตรียมหลักฐานหลายหน้า นอกจากนี้ยังระบุด้วยว่าเขามักอนุมัติการสอบสวนบุคคลใกล้ชิดของนักการเมืองระดับสูง เพื่อนำคนสนิทของเขามาแทนที่และย้ายคู่แข่งไปอยู่ในตำแหน่งสำคัญน้อยกว่าเพื่อแยกพวกเขาออกจากฐานอำนาจทางการเมือง มีรายงานว่ากลยุทธ์เหล่านี้ยังถูกนำมาใช้กับหวัง ฉีชาน เพื่อนสนิทของสีด้วย

จากคำกล่าวของหวัง เกิงอู่ นักจีนวิทยา สีสืบทอดพรรคที่เผชิญกับการทุจริตอย่างแพร่หลาย สีเชื่อว่าการทุจริตในระดับสูงของพรรคคอมมิวนิสต์จีนทำให้พรรคและประเทศเสี่ยงต่อการล่มสลาย หวังเสริมว่าสีมีความเชื่อว่ามีเพียงพรรคคอมมิวนิสต์จีนเท่านั้นที่สามารถปกครองประเทศจีนได้ และการล่มสลายของพรรคจะเป็นหายนะสำหรับประชาชนชาวจีน สีและผู้นำรุ่นใหม่ตอบสนองด้วยการเปิดตัวการรณรงค์ต่อต้านการทุจริตเพื่อขจัดการทุจริตในระดับสูงของรัฐบาล

### การตรวจพิจารณา

นับตั้งแต่สีดำรงตำแหน่งเลขาธิการใหญ่ การตรวจพิจารณาก็ได้ทวีความรุนแรงขึ้น ในการเป็นประธานการประชุมธรรมาภิบาลไซเบอร์เปซจีน ค.ศ. 2018 สีให้คำมั่นที่จะ "ปราบปรามอาชญากรรมอย่างรุนแรงรวมถึงการแฮ็ก การฉ้อโกงทางโทรคมนาคม และการละเมิดความเป็นส่วนตัวของพลเมือง" ระหว่างการเยี่ยมชมสื่อของรัฐบาลจีน สีกล่าวว่า "สื่อที่พรรคและรัฐบาลเป็นเจ้าของต้องยึดมั่นในสกุลของพรรค" และสื่อของรัฐ "จะต้องเป็นตัวแทนเจตจำนงของพรรค ปกป้องอำนาจของพรรค"

รัฐบาลของเขาดูแลการจำกัดการใช้อินเทอร์เน็ตที่เข้มงวดมากขึ้น และถูกอธิบายว่า "เข้มงวดในทุกด้าน" เกี่ยวกับการพูดมากกว่ารัฐบาลชุดก่อน ๆ สีได้แสดงจุดยืนแข็งกร้าวในการควบคุมการใช้งานอินเทอร์เน็ตภายในประเทศจีน รวมถึงกูเกิลและเฟซบุ๊ก โดยสนับสนุนการตรวจพิจารณาอินเทอร์เน็ตภายใต้แนวคิดอธิปไตยทางอินเทอร์เน็ต การตรวจพิจารณาวิกิพีเดียเป็นไปอย่างเข้มงวด ในเดือนเมษายน ค.ศ. 2019 วิกิพีเดียทุกเวอร์ชันถูกบล็อก ทำนองเดียวกัน สถานการณ์สำหรับผู้ใช้เวย์ปั๋วถูกอธิบายว่าเปลี่ยนจากความกลัวว่าบัญชีจะถูกลบ ไปเป็นความกลัวการถูกจับกุม

กฎหมายที่ตราขึ้นใน ค.ศ. 2013 อนุญาตให้จำคุกเป็นเวลาสามปีสำหรับบล็อกเกอร์ที่แชร์เนื้อหาที่ถือว่า "หมิ่นประมาท" มากกว่า 500 ครั้ง กรมสารนิเทศทางอินเทอร์เน็ตแห่งรัฐเรียกตัวบล็อกเกอร์ผู้ทรงอิทธิพลเข้าร่วมการสัมมนาเพื่อสั่งการให้เลี่ยงการเขียนเกี่ยวกับเรื่องการเมือง พรรคคอมมิวนิสต์จีน หรือการแสดงความเห็นขัดแย้งกับคำแถลงอย่างเป็นทางการ บล็อกเกอร์หลายคนหยุดเขียนเกี่ยวกับประเด็นที่ก่อให้เกิดข้อถกเถียง และเวย์ปั๋วก็เริ่มเสื่อมความนิยมลง โดยผู้อ่านจำนวนมากหันไปใช้วีแชตเพื่อพูดคุยกันในวงสังคมจำกัด

### การรวบรวมอำนาจ

นักวิเคราะห์การเมืองขนานนามสีว่าคือผู้นำจีนที่ทรงอำนาจที่สุดนับตั้งแต่เหมา เจ๋อตง โดยเฉพาะหลังการยกเลิกข้อจำกัดการดำรงตำแหน่งประธานาธิบดีสองสมัยใน ค.ศ. 2018 สีแยกตัวออกจากแนวปฏิบัติผู้นำร่วมของผู้นำจีนยุคหลังเหมา เขารวบอำนาจและจัดตั้งคณะทำงานโดยมีตนเองเป็นหัวหน้าเพื่อเลี่ยงระบบรัฐการ ทำให้เขากลายเป็นบุคคลสำคัญที่ไม่อาจปฏิเสธได้ของรัฐบาล ในความเห็นของนักรัฐศาสตร์อย่างน้อยหนึ่งคน สีได้ "ห้อมล้อมตัวเองด้วยคณะทำงานที่เขาเคยพบเจอขณะประจำอยู่ตามชายฝั่งทะเล ทั้งในฝูเจี้ยน เซี่ยงไฮ้ และเจ้อเจียง"

นักสังเกตการณ์กล่าวว่าสีบั่นทอนอิทธิพลของกลุ่ม "ถวนไพ่" ที่เคยมีอิทธิพลอย่างมาก หรืออีกชื่อหนึ่งคือฝ่ายสันนิบาตเยาวชน ซึ่งเป็นเจ้าหน้าที่พรรคคอมมิวนิสต์จีนที่เติบโตมาจากสันนิบาตเยาวชนคอมมิวนิสต์ เขาวิพากษ์วิจารณ์เจ้าหน้าที่ของสันนิบาตฯ โดยกล่าวว่า [เจ้าหน้าที่เหล่านี้] ไม่สามารถพูดเรื่องวิทยาศาสตร์ วรรณกรรมและศิลปะ การงาน หรือชีวิต [กับคนหนุ่มสาว] ได้เลย สิ่งที่พวกเขาทำได้ก็แค่พูดถึงเรื่องรัฐการแบบเดิม ๆ และถ้อยคำที่เป็นแบบแผนซ้ำซากเท่านั้น

ใน ค.ศ. 2018 สภาประชาชนแห่งชาติผ่านการแก้ไขรัฐธรรมนูญรวมถึงการยกเลิกข้อจำกัดวาระการดำรงตำแหน่งของประธานาธิบดีและรองประธานาธิบดี การจัดตั้งคณะกรรมการกำกับดูแลแห่งชาติ ตลอดจนการเสริมสร้างบทบาทหลักของพรรคคอมมิวนิสต์จีน สีได้รับแต่งตั้งเป็นประธานาธิบดีอีกครั้ง โดยไม่มีการจำกัดวาระอีกต่อไป ขณะที่หลี่ เค่อเฉียงได้รับแต่งตั้งให้นายกรัฐมนตรีอีกครั้ง ตามรายงานของ *[[ไฟแนนเชียลไทมส์]]* สีแสดงทัศนะเกี่ยวกับการแก้ไขรัฐธรรมนูญในการประชุมกับเจ้าหน้าที่จีนและบุคคลสำคัญจากต่างประเทศ สีอธิบายการตัดสินใจนี้โดยกล่าวถึงความจำเป็นในการประสานสองตำแหน่งที่ทรงอำนาจกว่า นั่นคือ เลขาธิการใหญ่พรรคคอมมิวนิสต์จีนและประธานคณะกรรมาธิการการทหารกลาง ซึ่งไม่มีการจำกัดวาระ อย่างไรก็ตาม สีไม่ได้ระบุว่าเขาตั้งใจจะดำรงตำแหน่งเลขาธิการพรรค ประธานคณะกรรมาธิการการทหารกลางและประธานาธิบดีแห่งรัฐ เป็นเวลาสามวาระหรือมากกว่านั้นหรือไม่

ในการประชุมเต็มคณะครั้งที่หกของคณะกรรมการกลางพรรคคอมมิวนิสต์จีนในเดือนพฤศจิกายน ค.ศ. 2021 พรรคคอมมิวนิสต์จีนมีมติทางประวัติศาสตร์ ซึ่งเป็นเอกสารที่ประเมินประวัติศาสตร์ของพรรค นี่เป็นครั้งที่สามหลังมติที่ออกโดยเหมา เจ๋อตงและเติ้ง เสี่ยวผิง เมื่อเทียบกับมติทางประวัติศาสตร์ฉบับอื่น ๆ มติของสีไม่ได้ประกาศการเปลี่ยนแปลงครั้งใหญ่ในการที่พรรคคอมมิวนิสต์จีนประเมินประวัติศาสตร์ของตน เพื่อให้สอดคล้องกับมติทางประวัติศาสตร์ พรรคคอมมิวนิสต์จีนส่งเสริมแนวคิด "สองสถาปนา" (Two Establishes) และ "สองธำรงไว้" (Two Upholds) โดยเรียกร้องให้พรรคคอมมิวนิสต์จีนรวมกันและปกป้องสถานะหลักของสีภายในพรรคการประชุมสภาแห่งชาติพรรคคอมมิวนิสต์จีนครั้งที่ 20 ซึ่งจัดขึ้นระหว่างวันที่ 16 ถึง 22 ตุลาคม ค.ศ. 2022 มีการแก้ไขธรรมนูญพรรคคอมมิวนิสต์จีนและการเลือกสีกลับมาดำรงตำแหน่งเลขาธิการใหญ่พรรคคอมมิวนิสต์จีนและประธานคณะกรรมาธิการการทหารกลางเป็นสมัยที่สาม โดยผลลัพธ์โดยรวมของการประชุมครั้งนี้คือการเสริมสร้างอำนาจของสีให้แข็งแกร่งยิ่งขึ้น การได้รับเลือกกลับมาอีกครั้งของสีทำให้เขากลายเป็นหัวหน้าพรรคคนแรกนับตั้งแต่เหมา เจ๋อตงที่ได้รับเลือกเป็นสมัยที่สาม แม้เติ้ง เสี่ยวผิงจะปกครองประเทศอย่างไม่เป็นทางการเป็นระยะเวลานานกว่าก็ตาม คณะกรรมาธิการสามัญกรมการเมืองชุดใหม่ที่ได้รับเลือกภายหลังการประชุมสภาพรรคคอมมิวนิสต์จีนไม่นานนั้นเต็มไปด้วยบุคคลที่ใกล้ชิดกับสีเกือบทั้งหมด โดยมีสมาชิกสี่ในเจ็ดคนของคณะกรรมาธิการฯ ชุดก่อนหน้าก้าวลงจากตำแหน่ง สียังได้รับเลือกกลับมาดำรงตำแหน่งประธานาธิบดีสาธารณรัฐประชาชนจีนและประธานคณะกรรมาธิการการทหารกลางสาธารณรัฐประชาชนจีนอีกครั้งในวันที่ 10 มีนาคม ค.ศ. 2023 ระหว่างการเปิดประชุมสภาประชาชนแห่งชาติชุดที่ 14 ขณะที่หลี่ เฉียง พันธมิตรของสีได้รับตำแหน่งนายกรัฐมนตรีต่อจากหลี่ เค่อเฉียง

#### ลัทธิบูชาบุคคล

สีได้สร้างลัทธิบูชาบุคคลขึ้นรอบตัวเขาเองนับตั้งแต่เข้ารับตำแหน่ง ด้วยหนังสือ การ์ตูน เพลงป๊อปและการเต้นรำที่ยกย่องการปกครองของเขา หลังการขึ้นสู่ตำแหน่งผู้นำแกนหลักของพรรคคอมมิวนิสต์จีน สีถูกเรียกขานว่า *สีต้าต้า* (, ลุงหรือป๊าสี) แม้การเรียกขานนี้จะยุติลงในเดือนเมษายน ค.ศ. 2016 หมู่บ้านเหลียงเจียเหอ ซึ่งเป็นสถานที่ที่สีถูกส่งไปทำงานนั้น ถูกตกแต่งด้วยโฆษณาชวนเชื่อและจิตรกรรมฝาผนังที่ยกย่องช่วงปีแห่งการสร้างตัวของเขา กรมการเมืองพรรคคอมมิวนิสต์จีนเรียกขานสีว่า *หลิ่งซิ่ว* () ศัพท์ที่แสดงความเคารพต่อ "ผู้นำ" และเป็นตำแหน่งที่เคยมีเพียงเหมา เจ๋อตงและฮฺว่า กั๋วเฟิง ผู้สืบทอดตำแหน่งโดยตรงของเขาเท่านั้นที่ได้รับ บางครั้งเขาก็ถูกเรียกว่า "ผู้กุมหางเสือ" () วันที่ 25 ธันวาคม ค.ศ. 2019 กรมการเมืองประกาศอย่างเป็นทางการให้สีเป็น "ผู้นำของประชาชน" () ซึ่งเป็นตำแหน่งที่เหมาเคยได้รับเพียงคนเดียว

### เศรษฐกิจและเทคโนโลยี

สีเดิมทีถูกมองว่าเป็นนักปฏิรูปตลาด และคณะกรรมการกลางภายใต้การนำของเขาประกาศว่า "พลังตลาด" จะเริ่มมีบทบาท "ชี้ขาด" ในการจัดสรรทรัพยากร หมายความว่ารัฐจะค่อย ๆ ลดการเข้ามามีส่วนร่วมในการกระจายทุน และปรับโครงสร้างรัฐวิสาหกิจเพื่อให้เกิดการแข่งขันที่มากขึ้น โดยอาจดึงดูดผู้เล่นจากต่างประเทศและภาคเอกชนเข้ามาในอุตสาหกรรมที่ก่อนหน้านี้มีการกำกับดูแลอย่างเข้มงวด นโยบายนี้มีเป้าหมายเพื่อแก้ไขปัญหารัฐวิสาหกิจที่ขยายตัวอย่างมากเกินไปและได้กำไรอย่างไม่เป็นธรรมจากการปรับโครงสร้างโดยการซื้อสินทรัพย์ในราคาต่ำกว่าราคาตลาด ซึ่งเป็นสินทรัพย์ที่ไม่ได้ถูกนำมาใช้ให้เกิดประโยชน์อีกต่อไป สีเปิดตัวเขตการค้าเสรีเซี่ยงไฮ้ใน ค.ศ. 2013 ซึ่งถูกมองว่าเป็นส่วนหนึ่งของการปฏิรูปเศรษฐกิจ อย่างไรก็ตาม ผู้เชี่ยวชาญกล่าวว่าใน ค.ศ. 2017 คำมั่นของสีในการปฏิรูปเศรษฐกิจได้หยุดชะงักไป ใน ค.ศ. 2015 ฟองสบู่ตลาดหุ้นจีนแตก ซึ่งทำให้สีต้องใช้กำลังของรัฐเข้าแก้ไข ตั้งแต่ ค.ศ. 2012 ถึง 2022 สัดส่วนมูลค่าตลาดของบริษัทเอกชนในบริษัทจดทะเบียนชั้นนำของจีนเพิ่มขึ้นจากร้อยละ 10 เป็นกว่าร้อยละ 40 เขายังได้กำกับดูแลการผ่อนปรนข้อจำกัดการลงทุนโดยตรงจากต่างประเทศและเพิ่มการถือครองหุ้นและพันธบัตรข้ามพรมแดน

สีได้เพิ่มการควบคุมเศรษฐกิจของรัฐ โดยแสดงการสนับสนุนต่อรัฐวิสาหกิจ ขณะเดียวกันก็สนับสนุนภาคเอกชนด้วยเช่นกัน การควบคุมรัฐวิสาหกิจของพรรคคอมมิวนิสต์จีนได้เพิ่มขึ้น ขณะที่มีการดำเนินการตามขั้นตอนจำกัดการเปิดเสรีตลาด เช่น การเพิ่มการเป็นเจ้าของแบบผสมในรัฐวิสาหกิจ ภายใต้การนำของสี "กองทุนนำร่องของรัฐบาล" กองทุนลงทุนร่วมภาครัฐและเอกชนที่จัดตั้งขึ้นโดยหรือเพื่อหน่วยงานรัฐบาล ได้ระดมทุนมากกว่า 9 แสนล้านดอลลาร์สำหรับการให้ทุนเบื้องต้นแก่บริษัทที่ทำงานในภาคส่วนที่รัฐบาลถือว่ามีกลยุทธ์ รัฐบาลของเขาทำให้ธนาคารสามารถออกสินเชื่อที่อยู่อาศัยได้ง่ายขึ้น เพิ่มการมีส่วนร่วมของต่างชาติในตลาดตราสารหนี้ และเพิ่มบทบาทของสกุลเงินประจำชาติอย่างเงินหยวนในระดับโลก ช่วยให้เงินหยวนเข้าร่วมในกลุ่มสกุลเงินของสิทธิพิเศษถอนเงินของไอเอ็มเอฟ ใน ค.ศ. 2018 เขาสัญญาว่าจะดำเนินการปฏิรูปต่อไปแต่เตือนว่าไม่มีใคร "สามารถบงการประชาชนจีนได้"

เศรษฐกิจของจีนเติบโตภายใต้การนำของสี โดยเพิ่มขึ้นเป็นสองเท่าจาก 8.5 ล้านล้านดอลลาร์ใน ค.ศ. 2012 เป็น 17.8 ล้านล้านดอลลาร์ใน ค.ศ. 2023 ขณะที่ผลิตภัณฑ์มวลรวมภายในประเทศ (GDP) ต่อหัวที่แท้จริงของจีนสูงกว่าค่าเฉลี่ยทั่วโลกใน ค.ศ. 2021 แม้การเติบโตจะชะลอตัวลงจากร้อยละ 7.9 ใน ค.ศ. 2012 เหลือร้อยละ 5.2 ใน ค.ศ. 2023 สีได้เน้นย้ำถึงความสำคัญของ "การเติบโตที่มีคุณภาพสูง" แทนที่จะเป็น "การเติบโตที่เฟ้อ" เขาได้กล่าวว่าจีนได้ละทิ้งกลยุทธ์ "การเติบโตในทุกวิถีทาง" ซึ่งสีอ้างถึงว่าเป็น "วีรกรรม GDP" แต่สีกล่าวว่าปัญหาทางสังคมอื่น ๆ เช่น การปกป้องสิ่งแวดล้อมมีความสำคัญ สีได้ตั้งเป้าหมายสำคัญในการขจัดความยากจนขั้นรุนแรงผ่านการบรรเทาความยากจนที่มุ่งเป้า ใน ค.ศ. 2015 เขาเปิดตัวการต่อสู้กับความยากจน ซึ่งสิ้นสุดลงใน ค.ศ. 2021 เมื่อสีประกาศ "ชัยชนะสมบูรณ์" เหนือความยากจนขั้นรุนแรง โดยกล่าวว่ามีประชาชนเกือบ 100 ล้านคนหลุดพ้นจากความยากจนภายใต้การดำรงตำแหน่งของเขา แม้ผู้เชี่ยวชาญบางคนกล่าวว่าเกณฑ์ความยากจนของจีนต่ำกว่าของธนาคารโลก ใน ค.ศ. 2020 นายกรัฐมนตรีหลี่ เค่อเฉียง อ้างถึงสำนักสถิติแห่งชาติ (NBS) กล่าวว่าจีนยังมีประชากร 600 ล้านคนที่มีรายได้น้อยกว่า 1,000 หยวน (140 ดอลลาร์) ต่อเดือน แม้ *ดิอีโคโนมิสต์* กล่าวว่าวิธีการที่ NBS ใช้มีข้อบกพร่อง เมื่อสีเข้ารับตำแหน่งใน ค.ศ. 2012 ประชากรจีนร้อยละ 54 มีรายได้น้อยกว่า 6.85 ดอลลาร์ต่อวัน แต่ใน ค.ศ. 2021 ตัวเลขนี้ลดลงเหลือร้อยละ 17

สีได้เผยแพร่นโยบายที่เรียกว่าวงจรคู่ขนาน หมายถึงการปรับทิศทางเศรษฐกิจไปสู่การบริโภคภายในประเทศขณะที่ยังคงเปิดรับการค้าและการลงทุนจากต่างประเทศ สีให้ความสำคัญกับการเพิ่มผลิตภาพ สีได้พยายามปฏิรูปภาคอสังหาริมทรัพย์เพื่อต่อสู้กับการเพิ่มขึ้นของราคาอย่างรวดเร็วและลดการพึ่งพาภาคส่วนนี้ของเศรษฐกิจ การประชุมสภาแห่งชาติพรรคครั้งที่ 19 สีประกาศว่า "บ้านมีไว้เพื่ออาศัย ไม่ใช่เพื่อเก็งกำไร" ใน ค.ศ. 2020 รัฐบาลของสีกำหนดนโยบาย "สามเส้นแดง" ที่มุ่งเป้าไปที่การลดภาระหนี้ในภาคอสังหาริมทรัพย์ที่มีหนี้สินจำนวนมาก สีสนับสนุนการเก็บภาษีทรัพย์สิน ซึ่งเขาต้องเผชิญกับการต่อต้านจากสมาชิกพรรคคอมมิวนิสต์จีน รัฐบาลของเขาดำเนินนโยบายรณรงค์ลดหนี้ โดยมุ่งเป้าไปที่การชะลอและลดปริมาณหนี้ที่ไม่ยั่งยืนที่จีนสะสมมาตลอดช่วงการเติบโต ตั้งแต่ ค.ศ. 2021 จีนได้เผชิญกับวิกฤตภาคอสังหาริมทรัพย์ โดยราคาบ้านลดลง ภาคอสังหาริมทรัพย์หดตัวและผู้พัฒนาอสังหาริมทรัพย์จำนวนมากล้มละลาย ส่วนหนึ่งเป็นผลมาจากความพยายามของสีในการลดบทบาทของภาคส่วนนี้ในเศรษฐกิจจีน

สีได้ให้ความสำคัญอย่างมากกับบทบาทของการผลิตขั้นสูงและการพัฒนาเทคโนโลยีเพื่อขับเคลื่อนการเติบโตทางเศรษฐกิจของจีนในอนาคต รัฐบาลของสีส่งเสริมแผน "เมดอินไชนา 2025" ที่มีเป้าหมายจะทำให้จีนพึ่งพาตนเองได้ในเทคโนโลยีหลัก ๆ แม้ในที่สาธารณะจีนจะลดความสำคัญของแผนนี้ลงเนื่องจากการปะทุของสงครามการค้าจีน–สหรัฐ ตั้งแต่การปะทุของสงครามการค้าใน ค.ศ. 2018 สีได้รื้อฟื้นข้อเรียกร้องเรื่อง "การพึ่งพาตนเอง" โดยเฉพาะในด้านเทคโนโลยี การใช้จ่ายภายในประเทศด้านการวิจัยและพัฒนาเพิ่มขึ้นอย่างมีนัยสำคัญ แซงหน้าสหภาพยุโรป (EU) และสูงเป็นประวัติการณ์ถึง 564,000 ล้านดอลลาร์ใน ค.ศ. 2020 รัฐบาลจีนได้ให้การสนับสนุนบริษัทเทคโนโลยีอย่างหัวเว่ยผ่านเงินช่วยเหลือ การลดหย่อนภาษี วงเงินสินเชื่อและความช่วยเหลืออื่น ๆ ซึ่งทำให้บริษัทเหล่านี้เติบโตขึ้น นำไปสู่มาตรการตอบโต้จากสหรัฐ ใน ค.ศ. 2023 สีนำเสนอ "พลังการผลิตใหม่" หมายถึงรูปแบบใหม่ของพลังการผลิตที่เกิดจากการพัฒนาทางวิทยาศาสตร์-เทคโนโลยีอย่างต่อเนื่องและนวัตกรรมที่ขับเคลื่อนอุตสาหกรรมเกิดใหม่เชิงยุทธศาสตร์และอุตสาหกรรมแห่งอนาคตในยุคสารสนเทศที่ชาญฉลาดมากขึ้น สียังมีส่วนร่วมในการพัฒนาสฺยงอัน พื้นที่ใหม่ที่ประกาศใน ค.ศ. 2017 โดยมีแผนจะพัฒนาให้เป็นมหานครสำคัญใกล้ปักกิ่ง คาดการณ์ว่าการย้ายถิ่นฐานจะดำเนินไปจนถึง ค.ศ. 2035 ขณะที่มีแผนจะพัฒนาให้เป็น "เมืองสังคมนิยมสมัยใหม่" ภายใน ค.ศ. 2050 ภายใต้การนำของสี จีนมีความก้าวหน้าอย่างรวดเร็วในด้านเทคโนโลยีที่สำคัญ กลายเป็นผู้นำระดับโลกในด้านเทคโนโลยี เช่น ยานยนต์ไฟฟ้า แบตเตอรี่ลิเธียมและแผงโซลาร์เซลล์

ใน ค.ศ. 2020 *[[เดอะวอลล์สตรีทเจอร์นัล]]* รายงานว่าสีมีคำสั่งให้ระงับการเสนอขายหุ้นครั้งแรกให้แก่สาธารณชน (IPO) ของบริษัท Ant Group เป็นการตอบโต้ที่แจ็ก หม่า ผู้ก่อตั้งบริษัท วิพากษ์วิจารณ์กฎระเบียบด้านการเงินของรัฐบาล รัฐบาลของสีได้กำกับดูแลให้มีการลดจำนวนการเสนอขายหุ้น IPO ในต่างประเทศของบริษัทจีน โดยข้อมูล ณ ค.ศ. 2022 ระบุว่าการเสนอขายหุ้น IPO ของบริษัทจีนส่วนใหญ่เกิดขึ้นที่ในเซี่ยงไฮ้หรือเชินเจิ้น และรัฐบาลได้เพิ่มการสนับสนุนเงินทุนให้กับการเสนอขายหุ้น IPO ของบริษัทที่ดำเนินงานในภาคส่วนที่รัฐบาลพิจารณาว่ามีกลยุทธ์สำคัญซึ่งรวมถึงยานยนต์ไฟฟ้า เทคโนโลยีชีวภาพ พลังงานทดแทน ปัญญาประดิษฐ์ เซมิคอนดักเตอร์และการผลิตเทคโนโลยีขั้นสูงอื่น ๆ 

ตั้งแต่ ค.ศ. 2021 สีได้ส่งเสริมคำว่า "ความรุ่งเรืองร่วมกัน" ซึ่งเขานิยามว่าเป็น "ข้อกำหนดที่จำเป็นของสังคมนิยม" อธิบายว่าเป็นความมั่งคั่งสำหรับทุกคน และกล่าวว่าสิ่งนี้จำเป็นต้องมีการปรับเปลี่ยนรายได้ส่วนเกินอย่างสมเหตุสมผล ความรุ่งเรืองร่วมกันถูกนำมาใช้เป็นเหตุผลสำหรับการปราบปรามและการออกกฎระเบียบในวงกว้างต่อ "ส่วนเกิน" ที่รับรู้ได้ในหลายภาคส่วน โดยเฉพาะอย่างยิ่งในอุตสาหกรรมเทคโนโลยีและการสอนพิเศษ การดำเนินการที่ได้ทำไปรวมถึงการปรับบริษัทเทคโนโลยีขนาดใหญ่ และการผ่านกฎหมายเช่น กฎหมายความมั่นคงทางข้อมูล จีนนำข้อจำกัดที่รุนแรงมาใช้กับบริษัทสอนพิเศษเอกชน เป็นการทำลายอุตสาหกรรมทั้งหมดอย่างมีประสิทธิภาพ สีเปิดตลาดหลักทรัพย์แห่งใหม่ในปักกิ่งโดยมีเป้าหมายสำหรับวิสาหกิจขนาดกลางและขนาดย่อม (SMEs) นอกจากนี้ยังมีกฎระเบียบทางวัฒนธรรมอื่น ๆ รวมถึงข้อจำกัดในการที่ผู้เยาว์เล่นวิดีโอเกมและการปราบปรามวัฒนธรรมคนดัง การผลักดันเพื่อความรุ่งเรืองร่วมกันยังรวมถึงการลดเงินเดือนและโบนัส โดยเฉพาะในภาคการเงิน ตลอดจนการปราบปรามการโอ้อวดความมั่งคั่ง

### การปฏิรูป
ในเดือนพฤศจิกายน ค.ศ. 2013 ในช่วงท้ายของการประชุมเต็มคณะครั้งที่สามของคณะกรรมการกลางชุดที่ 18 พรรคคอมมิวนิสต์นำเสนอวาระการปฏิรูปอย่างครอบคลุมและกว้างขวางที่กล่าวถึงการเปลี่ยนแปลงทั้งในนโยบายเศรษฐกิจและสังคม สีส่งสัญญาณในการประชุมเต็มคณะว่าเขากำลังรวบอำนาจการควบคุมองค์กรความมั่นคงภายในขนาดใหญ่ ที่หน้านี้เคยเป็นอำนาจของโจว หย่งคัง คณะกรรมการความมั่นคงแห่งชาติชุดใหม่ถูกจัดตั้งขึ้นโดยมีสีเป็นประธาน ซึ่งนักวิจารณ์กล่าวว่าสิ่งนี้จะช่วยให้สีสามารถรวมอำนาจเหนือกิจการความมั่นคงแห่งชาติได้

คณะผู้นำด้านการปฏิรูปเชิงลึกอย่างรอบด้านส่วนกลาง อีกหนึ่งหน่วยงานประสานงานนโยบายเฉพาะกิจที่นำโดยสีและได้รับการยกฐานะเป็นคณะกรรมการใน ค.ศ. 2018 ก็ถูกจัดตั้งขึ้นเพื่อกำกับดูแลการดำเนินงานตามวาระการปฏิรูป การปฏิรูปเหล่านี้ถูกเรียกว่า "การปฏิรูปเชิงลึกอย่างรอบด้าน" () และกล่าวกันว่าเป็นครั้งสำคัญที่สุดนับตั้งแต่การเยือนภาคใต้ของเติ้ง เสี่ยวผิงใน ค.ศ. 1992 การประชุมเต็มคณะยังประกาศการปฏิรูปเศรษฐกิจและมีมติยกเลิกระบบ *[[เหลาไก่]]* หรือ "การอบรมใหม่ผ่านแรงงาน" ซึ่งส่วนใหญ่ถูกมองว่าเป็นจุดด่างพร้อยในประวัติการละเมิดสิทธิมนุษยชนของจีน ระบบนี้ต้องเผชิญกับการวิพากษ์วิจารณ์อย่างมากมาหลายปีจากนักวิจารณ์ในประเทศและผู้สังเกตการณ์ต่างชาติ  ในเดือนมกราคม ค.ศ. 2016 นโยบายลูกสองคนเข้ามาแทนนโยบายลูกคนเดียว ซึ่งต่อมาถูกแทนด้วยนโยบายลูกสามคนในเดือนพฤษภาคม ค.ศ. 2021 ในเดือนกรกฎาคม ค.ศ. 2021 ข้อจำกัดจำนวนสมาชิกในครอบครัวทั้งหมดตลอดจนบทลงโทษสำหรับการเกินจำนวนที่กำหนดก็ถูกยกเลิกไป

#### การปฏิรูปการเมือง

ภายใต้รัฐบาลของสีมีการเปลี่ยนแปลงหลายอย่างต่อโครงสร้างของพรรคคอมมิวนิสต์จีนและองค์กรของรัฐ โดยเฉพาะในการยกเครื่องครั้งใหญ่ใน ค.ศ. 2018 ตั้งแต่ ค.ศ. 2013 พรรคคอมมิวนิสต์จีนภายใต้การนำของสีได้จัดตั้งคณะผู้นำส่วนกลางหลายชุด ซึ่งเป็นคณะกรรมาธิการกำกับดูแลที่อยู่เหนือระดับกระทรวง มีวัตถุประสงค์เพื่อเลี่ยงสถาบันที่มีอยู่เดิมในการตัดสินใจ และเพื่อทำให้กระบวนการกำหนดนโยบายมีประสิทธิภาพมากขึ้นตามที่กล่าวอ้าง ยังเชื่อกันว่าสีลดทอนอำนาจของนายกรัฐมนตรีหลี่ เค่อเฉียง โดยเข้าควบคุมอำนาจบริหารเศรษฐกิจซึ่งโดยทั่วไปแล้วถือว่าเป็นขอบเขตอำนาจของนายกรัฐมนตรี

ในเดือนกุมภาพันธ์ ค.ศ. 2014 มีการจัดตั้งคณะผู้นำด้านความมั่นคงคอมพิวเตอร์และสารสนเทศส่วนกลางโดยมีสีเป็นผู้นำ สำนักงานสารสนเทศทางอินเทอร์เน็ตแห่งรัฐ (NSIO) ซึ่งเดิมอยู่ภายใต้สำนักงานสารสนเทศคณะมนตรีรัฐกิจ (SCI) ได้ถูกย้ายมาอยู่ภายใต้คณะผู้นำส่วนกลางชุดนี้และเปลี่ยนชื่อภาษาอังกฤษเป็นการบริหารไซเบอร์สเปซแห่งประเทศจีน ในส่วนของการบริหารระบบการเงิน มีการจัดตั้งคณะกรรมาธิการเสถียรภาพและพัฒนาการเงิน หน่วยงานในสังกัดคณะมนตรีรัฐกิจขึ้นใน ค.ศ. 2017 โดยมีรองนายกรัฐมนตรีหลิว เฮ่อเป็นประธานในช่วงที่คณะกรรมาธิการนี้ยังดำเนินการอยู่ คณะกรรมาธิการดังกล่าวถูกยุบไปโดยคณะกรรมการการเงินส่วนกลางที่จัดตั้งขึ้นใหม่ระหว่างการปฏิรูปพรรคและรัฐใน ค.ศ. 2023 สีได้เพิ่มบทบาทของคณะกรรมการกิจการการเงินและเศรษฐกิจส่วนกลางโดยลดทอนบทบาทของคณะมนตรีรัฐกิจลง

ใน ค.ศ. 2018 ได้มีการปฏิรูปสถาบันพรรคและรัฐเชิงลึก ในปีนั้น คณะผู้นำส่วนกลางหลายคณะรวมถึงด้านการปฏิรูป กิจการไซเบอร์ การเงินและเศรษฐกิจ และการต่างประเทศได้รับการยกฐานะเป็นคณะกรรมการ อำนาจของกรมโฆษณาชวนเชื่อกลางได้รับการเสริมสร้างความแข็งแกร่ง ซึ่งปัจจุบันดูแลไชนามีเดียกรุป (CMG) ที่ตั้งขึ้นใหม่ สองหน่วยงานของคณะมนตรีรัฐกิจ คือหน่วยงานที่ดูแลชาวจีนโพ้นทะเล และอีกหน่วยงานที่ดูแลกิจการศาสนา ถูกยุบรวมเข้ากับกรมงานแนวร่วม (UFWD) ของพรรคคอมมิวนิสต์จีน ขณะที่คณะกรรมการอีกแห่งที่ดูแลกิจการชาติพันธุ์ก็อยู่ภายใต้การนำอย่างเป็นทางการของยูเอฟดับบลิวดี ใน ค.ศ. 2020 การเลือกตั้งทุกระดับของระบบสภาประชาชนและสภาประชาชนแห่งชาติ (NPC) ทั้งหมดได้รับคำสั่งให้ยึดมั่นในการนำของพรรคคอมมิวนิสต์จีน

ใน ค.ศ. 2023 ได้มีการปฏิรูปเพิ่มเติมเกี่ยวกับพรรคคอมมิวนิสต์จีนและระบบรัฐการของรัฐที่เรียกว่าแผนปฏิรูปสถาบันพรรคและรัฐ ซึ่งรวมถึงการเสริมสร้างการควบคุมของพรรคเหนือภาคส่วนการเงินและเทคโนโลยี สิ่งนี้รวมถึงการก่อตั้งสององค์กรของพรรคคอมมิวนิสต์จีนเพื่อกำกับดูแลด้านการเงิน ได้แก่ คณะกรรมการการเงินส่วนกลาง (CFC) รวมถึงการฟื้นฟูคณะกรรมการงานการเงินส่วนกลาง (CFWC) ที่เคยถูกยุบไปใน ค.ศ. 2002 นอกจากนี้ จะมีการจัดตั้งคณะกรรมการวิทยาศาสตร์และเทคโนโลยีส่วนกลางของพรรคคอมมิวนิสต์จีนขึ้นใหม่เพื่อกำกับดูแลภาคส่วนเทคโนโลยีโดยรวม ขณะที่ กรมงานสังคมที่จัดตั้งขึ้นใหม่ได้รับมอบหมายให้ดูแลปฏิสัมพันธ์ของพรรคคอมมิวนิสต์จีนกับหลายภาคส่วน รวมถึงกลุ่มพลเมือง หอการค้าและกลุ่มอุตสาหกรรม ตลอดจนการจัดการเรื่องร้องเรียนและคำร้องของประชาชน หน่วยงานกำกับดูแลมีการยกเครื่องครั้งใหญ่ ความรับผิดชอบด้านการกำกับดูแลหลายอย่างยังถูกโอนจากธนาคารประชาชนจีน (PBoC) ไปยังหน่วยงานกำกับดูแลอื่น ขณะที่ PBoC เปิดสำนักงานอีกครั้งทั่วประเทศที่เคยถูกปิดไปในการจัดโครงสร้างใหม่ครั้งก่อน ใน ค.ศ. 2024 บทบาทของพรรคคอมมิวนิสต์จีนได้รับการเสริมสร้างให้แข็งแกร่งยิ่งขึ้นด้วยการแก้ไขระเบียบคณะมนตรีรัฐกิจเพื่อเพิ่มข้อความเกี่ยวกับการปฏิบัติตามอุดมการณ์และนโยบายของพรรคคอมมิวนิสต์จีน

#### การปฏิรูปกฎหมาย

พรรคภายใต้การนำของสีประกาศชุดการปฏิรูปกฎหมายที่การประชุมเต็มคณะครั้งที่สี่ซึ่งจัดขึ้นในฤดูใบไม้ร่วง ค.ศ. 2014 และหลังจากนั้นเขาก็เรียกร้องให้มี "นิติธรรมแบบสังคมนิยมจีน" ทันที พรรคมีเป้าหมายปฏิรูประบบกฎหมาย ซึ่งถูกมองว่าไม่มีประสิทธิภาพในการอำนวยความยุติธรรมและได้รับผลกระทบจากการทุจริต การแทรกแซงของรัฐบาลท้องถิ่นและการขาดการกำกับดูแลตามรัฐธรรมนูญ การประชุมเต็มคณะครั้งนี้ แม้จะเน้นย้ำถึงการนำโดยเด็ดขาดของพรรค แต่ก็เรียกร้องให้รัฐธรรมนูญมีบทบาทมากขึ้นในกิจการของรัฐและเสริมสร้างบทบาทของคณะกรรมาธิการสามัญสภาประชาชนแห่งชาติในการตีความรัฐธรรมนูญ นอกจากนี้ยังเรียกร้องให้มีความโปร่งใสมากขึ้นในการดำเนินคดีทางกฎหมาย ให้ประชาชนทั่วไปมีส่วนร่วมมากขึ้นในกระบวนการนิติบัญญัติ และโดยรวมแล้วคือการ "ยกระดับความเป็นมืออาชีพ" ของบุคลากรทางกฎหมาย พรรคยังวางแผนจัดตั้งศาลหมุนเวียนข้ามเขตอำนาจศาลตลอดจนให้มณฑลต่าง ๆ มีอำนาจกำกับดูแลทรัพยากรทางกฎหมายในระดับล่างแบบรวมศูนย์ ซึ่งมีเจตนาลดการมีส่วนร่วมของรัฐบาลท้องถิ่นในการดำเนินคดีทางกฎหมาย

#### การปฏิรูปการทหาร

ตั้งแต่ขึ้นสู่อำนาจใน ค.ศ. 2012 สีได้ดำเนินการยกเครื่องกองทัพปลดปล่อยประชาชน (PLA) รวมถึงการปฏิรูปการเมืองและการปรับปรุงให้ทันสมัย การหลอมรวมทหาร-พลเรือนได้ก้าวหน้าภายใต้การนำของสี สีมีบทบาทอย่างแข็งขันในการมีส่วนร่วมในกิจการทางทหาร โดยใช้วิธีเข้าถึงการปฏิรูปกองทัพโดยตรงอย่างใกล้ชิด นอกเหนือจากการเป็นประธานคณะกรรมาธิการการทหารกลาง (CMC) และผู้นำคณะผู้นำด้านการปฏิรูปการทหารส่วนกลางที่ก่อตั้งขึ้นใน ค.ศ. 2014 เพื่อกำกับดูแลการปฏิรูปกองทัพอย่างครอบคลุมแล้ว สียังได้กล่าวถ้อยแถลงที่โดดเด่นมากมายที่ให้คำมั่นว่าจะขจัดความประพฤติมิชอบและความพึงพอใจในกองทัพ สีได้ย้ำเตือนว่าการแยกการเมืองของพกองทัพปลดปล่อยประชาชนออกจากพรรคคอมมิวนิสต์จีนจะนำไปสู่การล่มสลายที่คล้ายกับกรณีของสหภาพโซเวียต สีจัดการประชุมกู่เถียนใหม่ใน ค.ศ. 2014 โดยรวบรวมนายทหารระดับสูงของจีน เพื่อเน้นย้ำถึงหลักการที่ว่า "พรรคต้องควบคุมกองทัพอย่างเบ็ดเสร็จเด็ดขาด" หลักการที่เหมา เจ๋อตงกำหนดไว้เป็นครั้งแรกในการประชุมกู่เถียน ค.ศ. 1929

สีประกาศลดกำลังพลของกองทัพปลดปล่อยประชาชนจำนวน 300,000 นายใน ค.ศ. 2015 ทำให้มีขนาดกำลังพลเหลือ 2 ล้านนาย สีบรรยายว่านี่คือการแสดงออกถึงสันติภาพ ขณะที่นักวิเคราะห์อย่างรอรี เมดคาล์ฟกล่าวว่าการลดกำลังพลดังกล่าวมีขึ้นเพื่อลดต้นทุนและเป็นส่วนหนึ่งของการปรับปรุงกองทัพปลดปล่อยประชาชนให้ทันสมัย ใน ค.ศ. 2016 เขาลดจำนวนกองบัญชาการภาคพื้นของกองทัพปลดปล่อยประชาชนจากเจ็ดเหลือห้าแห่ง เขายังยกเลิกกรมทั่วไปอิสระสี่แห่งของกองทัพปลดปล่อยประชาชน และแทนที่ด้วย 15 หน่วยงานที่ขึ้นตรงต่อคณะกรรมาธิการการทหารกลาง มีการจัดตั้งสองเหล่าทัพใหม่ภายใต้การปฏิรูปของเขา ได้แก่ กองกำลังสนับสนุนเชิงยุทธศาสตร์ และกองกำลังสนับสนุนการส่งกำลังบำรุงร่วม ใน ค.ศ. 2018 กองกำลังตำรวจติดอาวุธประชาชน (PAP) ถูกจัดให้อยู่ภายใต้การควบคุมโดยตรงของคณะกรรมาธิการการทหารกลางเพียงผู้เดียว จากเดิมที่เคยอยู่ภายใต้การบัญชาการร่วมของคณะกรรมาธิการการทหารกลางและคณะมนตรีรัฐกิจแห่งรัฐผ่านกระทรวงความมั่นคงสาธารณะ

วันที่ 21 เมษายน ค.ศ. 2016 สีได้รับแต่งตั้งเป็นผู้บัญชาการทหารสูงสุดของศูนย์บัญชาการปฏิบัติการร่วมแห่งใหม่ของกองทัพปลดปล่อยประชาชน นักวิเคราะห์บางคนตีความการเคลื่อนไหวนี้ว่าเป็นการพยายามแสดงความแข็งแกร่งและภาวะผู้นำที่เข้มแข็งและเป็นเรื่อง "การเมืองมากกว่าการทหาร" ตามความเห็นของหนี่ เล่อสฺยง ผู้เชี่ยวชาญด้านการทหาร สี "ไม่เพียงแต่ควบคุมกองทัพเท่านั้น แต่ยังทำได้อย่างเบ็ดเสร็จเด็ดขาดด้วย และในยามสงคราม เขาก็พร้อมที่จะบัญชาการด้วยตนเอง" ตามความเห็นของผู้เชี่ยวชาญด้านการทหารจีนจากมหาวิทยาลัยแคลิฟอร์เนีย แซนดีเอโก สี "สามารถควบคุมการเมืองของกองทัพได้ในระดับเหนือกว่าสิ่งที่เหมาและเติ้งเคยทำมา"

ภายใต้การนำของสี งบประมาณทางทหารอย่างเป็นทางการของจีนเพิ่มขึ้นกว่าสองเท่า แตะระดับสูงสุดเป็นประวัติการณ์ที่ 246,000 ล้านดอลลาร์ใน ค.ศ. 2025 แม้จะเกิดขึ้นก่อนหน้าสี จิ้นผิง แต่รัฐบาลของเขาก็ได้ดำเนินนโยบายที่แข็งกร้าวมากขึ้นเกี่ยวกับกิจการทางทะเล และได้เพิ่มการควบคุมของพรรคคอมมิวนิสต์จีนเหนือหน่วยงานความมั่นคงทางทะเล กองทัพเรือกองทัพปลดปล่อยประชาชนเติบโตอย่างรวดเร็วภายใต้การนำของสี โดยจีนเพิ่มเรือรบ เรือดำน้ำ เรือสนับสนุนและเรือสะเทินน้ำสะเทินบกขนาดใหญ่จำนวนมากกว่าจำนวนเรือทั้งหมดของกองทัพเรือสหราชอาณาจักรระหว่าง ค.ศ. 2014 ถึง 2018 ใน ค.ศ. 2017 จีนตั้งฐานทัพในต่างประเทศแห่งแรกในจิบูตี สียังได้ดำเนินการขยายคลังแสงนิวเคลียร์ของจีน โดยเขากล่าวเรียกร้องให้จีน "สร้างระบบการป้องปรามเชิงยุทธศาสตร์ที่แข็งแกร่ง" สหพันธ์นักวิทยาศาสตร์อเมริกัน (FAS) ประมาณการว่าปริมาณคลังแสงนิวเคลียร์ทั้งหมดของจีนอยู่ที่ 410 ลูกใน ค.ศ. 2023 โดยกระทรวงกลาโหมสหรัฐประมาณการว่าคลังแสงของจีนอาจสูงถึง 1,000 ลูกภายใน ค.ศ. 2030

### นโยบายต่างประเทศ
 
สีได้ดำเนินนโยบายที่แข็งกร้าวขึ้นในประเด็นความมั่นคงและกิจการต่างประเทศ โดยฉายภาพของจีนที่เน้นชาตินิยมและแข็งกร้าวมากขึ้นในเวทีโลก แผนการทางการเมืองของเขาเรียกร้องให้จีนเป็นหนึ่งเดียวกันและมั่นใจในระบบค่านิยมและโครงสร้างทางการเมืองของตนเองมากขึ้น นักวิเคราะห์และผู้สังเกตการณ์ต่างประเทศมักกล่าวว่าวัตถุประสงค์หลักของนโยบายต่างประเทศของสีคือการฟื้นฟูสถานะของจีนบนเวทีโลกในฐานะมหาอำนาจ สีสนับสนุน "การคิดแบบพื้นฐาน" ในนโยบายต่างประเทศของจีน: การกำหนดเส้นแดงชัดเจนที่ประเทศอื่น ๆ จะต้องไม่ข้าม ในมุมมองของจีน ท่าทีแข็งกร้าวในประเด็นพื้นฐานเหล่านี้ช่วยลดความไม่แน่นอนเชิงกลยุทธ์ ป้องกันไม่ให้ประเทศอื่น ๆ ตัดสินผิดพลาดเกี่ยวกับจุดยืนของจีนหรือประเมินต่ำไปถึงความมุ่งมั่นของจีนในการยืนกรานสิ่งที่ตนมองว่าเป็นผลประโยชน์แห่งชาติ สีกล่าวในการประชุมสภาแห่งชาติพรรคคอมมิวนิสต์จีนครั้งที่ 20 ว่าเขาต้องการให้แน่ใจว่าจีนจะ "เป็นผู้นำโลกในด้านกำลังแห่งชาติโดยรวมและอิทธิพลระหว่างประเทศ" ภายใน ค.ศ. 2049

สีได้ส่งเสริม "การทูตมหาอำนาจ" โดยระบุว่าจีนเป็น "มหาอำนาจ" อยู่แล้วและเบนออกจากแนวทางการทูตแบบระมัดระวังของผู้นำจีนคนก่อน ๆ เขานำนโยบายต่างประเทศที่แข็งกร้าวมาใช้ซึ่งเรียกว่า "การทูตนักรบหมาป่า" ขณะที่ความคิดด้านนโยบายต่างประเทศของเขาโดยรวมเป็นที่รู้จักในชื่อ "ความคิดของสี จิ้นผิงว่าด้วยการทูต" ในเดือนตุลาคม ค.ศ. 2020 สีกล่าวว่า "ตะวันออกกำลังรุ่งเรืองและตะวันตกกำลังเสื่อมถอย" โดยให้เหตุผลว่าอำนาจของโลกตะวันตกกำลังเสื่อมถอยลงและการรับมือกับการระบาดของโควิด-19 เป็นตัวอย่างหนึ่งของเรื่องนี้ และจีนกำลังเข้าสู่ช่วงเวลาแห่งโอกาสเนื่องจากสิ่งนี้ สีมักกล่าวถึง "ประชาคมที่มีอนาคตร่วมกันเพื่อมนุษยชาติ" ซึ่งนักการทูตจีนกล่าวว่าไม่ได้หมายถึงความตั้งใจเปลี่ยนแปลงระเบียบระหว่างประเทศ แต่ผู้สังเกตการณ์ต่างชาติกล่าวว่าจีนต้องการระเบียบใหม่ที่จะทำให้จีนเป็นศูนย์กลางมากขึ้น ภายใต้การนำของสี จีนได้ร่วมกับรัสเซีย มุ่งเน้นไปที่การเพิ่มความสัมพันธ์กับกลุ่มประเทศโลกใต้เพื่อลดผลกระทบของการคว่ำบาตรระหว่างประเทศ

สีได้ให้ความสำคัญกับการเพิ่ม "อำนาจแสดงวาทะบนเวทีระหว่างประเทศ" () ของจีนเพื่อสร้างความเห็นเชิงบวกเกี่ยวกับจีนในสายตาชาวโลกมากขึ้น ในการแสวงหานี้ สีได้เน้นย้ำถึงความจำเป็นที่จะต้อง "เล่าเรื่องของจีนให้ดี" หมายถึงการขยายการโฆษณาชวนเชื่อภายนอก () และการสื่อสารของจีน สีได้ขยายจุดเน้นและขอบเขตของแนวร่วม ซึ่งมีเป้าหมายเพื่อรวบรวมการสนับสนุนพรรคคอมมิวนิสต์จีนจากองค์ประกอบที่ไม่ได้เป็นสมาชิกพรรคทั้งภายในและนอกประเทศ และได้ขยายกรมงานแนวร่วมตามไปด้วย สีได้เปิดตัวข้อริเริ่มการพัฒนาระดับโลก (GDI) ข้อริเริ่มด้านความมั่นคงระดับโลก (GSI) และข้อริเริ่มด้านอารยธรรมระดับโลก (GCI) ใน ค.ศ. 2021, 2022 และ 2023 ตามลำดับ โดยมีเป้าหมายเพื่อเพิ่มอิทธิพลของจีนในระเบียบโลก

ในช่วงรัฐบาลของสี จีนพยายามกำหนดบรรทัดฐานและกฎเกณฑ์ระหว่างประเทศในด้านนโยบายที่เกิดขึ้นใหม่ซึ่งจีนมีความได้เปรียบในฐานะผู้เข้าร่วมในช่วงแรก ๆ สีอธิบายว่าพื้นที่ดังกล่าวเป็น "พรมแดนใหม่" และรวมถึงด้านนโยบายต่าง ๆ เช่น อวกาศ ทะเลลึก ภูมิภาคขั้วโลก อินเทอร์เน็ต ความปลอดภัยทางนิวเคลียร์ การปราบปรามการทุจริต และการเปลี่ยนแปลงสภาพภูมิอากาศ

#### แอฟริกา
ในช่วงรัฐบาลของสี จีนยังคงรักษาสัมพันธ์อันดีกับรัฐบาลในแอฟริกาเกือบทุกประเทศ ยกเว้นเอสวาตินี ซึ่งรับรองไต้หวันแต่ไม่รับรองสาธารณรัฐประชาชนจีน ภายใต้การนำของสี จีนได้ลดการให้กู้ยืมแก่ประเทศในแอฟริกาลง หลังความกังวลว่าประเทศในแอฟริกาไม่สามารถชำระหนี้คืนจีนได้ สียังได้ให้คำมั่นว่าจีนจะยกหนี้ของบางประเทศในแอฟริกาด้วย

#### เอเชีย
ภายใต้การนำของสี ในช่วงแรกจีนมีท่าทีวิพากษ์วิจารณ์เกาหลีเหนือมากขึ้นเนื่องจากการทดสอบนิวเคลียร์ของเกาหลีเหนือ อย่างไรก็ตาม ตั้งแต่ ค.ศ. 2018 ความสัมพันธ์เริ่มดีขึ้นจากการพบปะระหว่างสีกับคิม จ็อง-อึน ผู้นำเกาหลีเหนือ สีได้เริ่มต้นปรับปรุงความสัมพันธ์กับเกาหลีใต้ และทั้งสองประเทศลงนามความตกลงเขตการค้าเสรีในเดือนธันวาคม ค.ศ. 2015 ตั้งแต่ ค.ศ. 2017 ความสัมพันธ์ของจีนกับเกาหลีใต้แย่ลงจากกรณีการจัดซื้อระบบป้องกันขีปนาวุธระบบป้องกันภัยเขตระดับความสูงขาลง (THAAD) ของเกาหลีใต้ แต่ก็ดีขึ้นหลังเกาหลีใต้ระงับการจัดซื้อ THAAD ความสัมพันธ์จีน-ญี่ปุ่นเริ่มต้นแย่ลงภายใต้รัฐบาลของสี ประเด็นที่ยุ่งยากที่สุดระหว่างสองประเทศยังคงเป็นข้อพิพาทเหนือหมู่เกาะเซ็งกากุ ซึ่งจีนเรียกว่าเตี้ยวยฺหวี อย่างไรก็ตาม ความสัมพันธ์เริ่มดีขึ้นในภายหลัง โดยสีได้รับเชิญให้เยือนใน ค.ศ. 2020 แม้การเดินทางจะถูกเลื่อนออกไปในภายหลังด้วยการระบาดของโควิด-19

นับตั้งแต่สีขึ้นสู่อำนาจ จีนได้เร่งสร้างและเสริมกำลังทางทหารบนเกาะต่าง ๆ ในทะเลจีนใต้ *[[สตัดดีไทมส์]]* ของโรงเรียนส่วนกลางพรรคพรรคคอมมิวนิสต์จีนระบุว่าเป็นการตัดสินใจที่สีดำเนินการด้วยตัวเอง ความสัมพันธ์ระหว่างจีนกับอินเดียมีทั้งช่วงขึ้นและลงภายใต้การนำของสี ก่อนจะเสื่อมถอยลงในเวลาต่อมาด้วยปัจจัยหลายประการ ทั้งสองประเทศเคยปะทะกันในเดปสังใน ค.ศ. 2013 และอีกครั้งในการปะทะจากการก่อสร้างถนนของจีนที่โดกลัม ดินแดนที่ทั้งภูฏาน (พันธมิตรของอินเดีย) และจีนต่างอ้างกรรมสิทธิ์ใน ค.ศ. 2017 วิกฤตที่ร้ายแรงที่สุดในความสัมพันธ์เกิดขึ้นเมื่อทั้งสองประเทศมีการปะทะกันอย่างรุนแรงถึงขั้นเสียชีวิตใน ค.ศ. 2020 ที่แนวควบคุมแท้จริง ทำให้มีทหารเสียชีวิต ขณะที่ในอดีตจีนเคยระมัดระวังการเข้าใกล้ประเทศต่าง ๆ ในตะวันออกกลาง สีได้เปลี่ยนแนวทางนี้ โดยเข้าใกล้ทั้งอิหร่านและซาอุดีอาระเบียมากขึ้น

#### ยุโรป
ความพยายามของจีนภายใต้การนำของสีคือเพื่อให้สหภาพยุโรป (EU) วางตัวเป็นกลางในการแข่งขันระหว่างจีนกับสหรัฐ จีนและสหภาพยุโรปประกาศความตกลงการลงทุนอย่างครอบคลุม (CAI) ใน ค.ศ. 2020 แม้ความตกลงดังกล่าวจะถูกระงับในภายหลังเนื่องจากมาตรการคว่ำบาตรซึ่งกันและกันกรณีซินเจียง สีได้กระชับความสัมพันธ์กับรัสเซียให้แน่นแฟ้นยิ่งขึ้น โดยเฉพาะหลังวิกฤตยูเครนใน ค.ศ. 2014  ระหว่างการรุกรานยูเครนโดยรัสเซีย  สีแสดงการต่อต้านการคว่ำบาตรรัสเซีย และยืนยันการสนับสนุนรัสเซียของจีนในประเด็นอธิปไตยและความมั่นคง แต่ก็กล่าวว่าจีนยึดมั่นในการเคารพ "บูรณภาพแห่งดินแดนของทุกประเทศ" ขณะที่จีนได้วางตัวเป็นกลาง

#### สหรัฐ
สีได้กล่าวถึงความสัมพันธ์จีน–สหรัฐในโลกปัจจุบันว่าเป็น "ความสัมพันธ์รูปแบบใหม่ของมหาอำนาจ" ซึ่งเป็นวลีที่รัฐบาลโอบามาลังเลจะยอมรับ สียังได้กล่าววิจารณ์ทางอ้อมเกี่ยวกับ "การหันเหเชิงยุทธศาสตร์" ของสหรัฐไปยังเอเชีย ความสัมพันธ์กับสหรัฐแย่ลงหลังดอนัลด์ ทรัมป์ขึ้นเป็นประธานาธิบดีใน ค.ศ. 2017 ตั้งแต่ ค.ศ. 2018 สหรัฐและจีนได้เข้าสู่สงครามการค้าที่ทวีความรุนแรงขึ้น ใน ค.ศ. 2020 ความสัมพันธ์ยิ่งเลวร้ายลงไปอีกด้วยการระบาดของโรคโควิด-19

### ความมั่นคงแห่งชาติ
สีได้ทุ่มเทงานจำนวนมากให้กับประเด็นความมั่นคงแห่งชาติ โดยเรียกร้องให้มี "สถาปัตยกรรมความมั่นคงแห่งชาติแบบองค์รวม" ที่ครอบคลุม "ทุกแง่มุมของการทำงานของพรรคและประเทศ" เขานำแนวคิดความมั่นคงแบบองค์รวมมาใช้ใน ค.ศ. 2014 ซึ่งเขานิยามว่าเป็นการยึด "ความมั่นคงของประชาชนเป็นเข็มทิศ ความมั่นคงทางการเมืองเป็นรากฐาน ความมั่นคงทางเศรษฐกิจเป็นเสาหลัก ความมั่นคงทางทหารและความมั่นคงทางวัฒนธรรมเป็นเกราะป้องกัน และอาศัยการส่งเสริมความมั่นคงระหว่างประเทศ" ระหว่างการสนทนาส่วนตัวกับประธานาธิบดีโอบามาและรองประธานาธิบดีไบเดินของสหรัฐ เขากล่าวว่าจีนตกเป็นเป้าหมายของ "การปฏิวัติสี" บ่งชี้ถึงการให้ความสำคัญกับความมั่นคงแห่งชาติของเขา นับตั้งแต่สีก่อตั้งคณะกรรมการความมั่นคงแห่งชาติขึ้น คณะกรรมการดังกล่าวได้จัดตั้งคณะกรรมการความมั่นคงระดับท้องถิ่น โดยเน้นไปที่การปราบปรามผู้ไม่เห็นด้วย ในนามของความมั่นคงแห่งชาติ รัฐบาลของสีได้ผ่านกฎหมายหลายฉบับรวมถึงกฎหมายต่อต้านการจารกรรมใน ค.ศ. 2014 กฎหมายความมั่นคงแห่งชาติ และกฎหมายต่อต้านการก่อการร้ายใน ค.ศ. 2015 กฎหมายความมั่นคงคอมพิวเตอร์ และกฎหมายจำกัดองค์การนอกภาครัฐต่างชาติใน ค.ศ. 2016 กฎหมายข่าวกรองแห่งชาติใน ค.ศ. 2017  และกฎหมายความมั่นคงทางข้อมูลใน ค.ศ. 2021 ภายใต้การนำของสี เครือข่ายเฝ้าระวังมวลชนของจีนได้เติบโตขึ้นอย่างมาก โดยมีการสร้างโปรไฟล์ที่ครอบคลุมสำหรับพลเมืองแต่ละคน

### ฮ่องกง

ระหว่างการดำรงตำแหน่งผู้นำของเขา สีได้สนับสนุนและดำเนินนโยบายการรวมฮ่องกงเข้ากับจีนแผ่นดินใหญ่ทั้งในด้านการเมืองและเศรษฐกิจให้มากขึ้น รวมถึงผ่านโครงการต่าง ๆ เช่น สะพานฮ่องกง–จูไห่–มาเก๊า เขาได้ผลักดันโครงการพื้นที่อ่าวกวางตุ้ง–ฮ่องกง–มาเก๊า ซึ่งมีเป้าหมายจะรวมฮ่องกง มาเก๊า และอีกเก้าเมืองในมณฑลกวางตุ้งเข้าด้วยกัน ความพยายามรวมฮ่องกงของสีได้นำไปสู่การลดทอนเสรีภาพและการบั่นทอนอัตลักษณ์ที่โดดเด่นของฮ่องกงที่แตกต่างจากจีนแผ่นดินใหญ่ มุมมองหลายอย่างที่รัฐบาลกลางยึดถือและนำไปปฏิบัติในฮ่องกงนั้นถูกระบุไว้ในสมุดปกขาวที่เผยแพร่โดยคณะมนตรีรัฐกิจใน ค.ศ. 2014 ชื่อ *[[การปฏิบัติของนโยบาย 'หนึ่งประเทศ สองระบบ' ในเขตบริหารพิเศษฮ่องกง]]* ซึ่งระบุว่ารัฐบาลกลางของจีนมี "อำนาจปกครองอย่างครอบคลุม" เหนือฮ่องกง ภายใต้การนำของสี รัฐบาลจีนยังประกาศว่าปฏิญญาร่วมจีน–อังกฤษนั้นถือเป็นโมฆะทางกฎหมาย

ในเดือนสิงหาคม ค.ศ. 2014 คณะกรรมาธิการสามัญประจำสภาประชาชนแห่งชาติ (NPCSC) มีมติอนุมัติการเลือกตั้งนายกองค์การเขตบริหารฮ่องกง ค.ศ. 2017 โดยให้ใช้สิทธิ์ออกเสียงเลือกตั้งแบบถ้วนหน้า แต่ก็กำหนดให้ผู้สมัครต้อง "รักประเทศและรักฮ่องกง" รวมถึงมาตรการอื่น ๆ ที่ทำให้ผู้นำจีนเป็นผู้มีอำนาจตัดสินใจขั้นสูงสุดในการคัดเลือกผู้สมัคร ซึ่งนำไปสู่การประท้วง และท้ายที่สุดร่างกฎหมายปฏิรูปก็ถูกปฏิเสธในสภานิติบัญญัติเนื่องจากการวอล์กเอาต์ของฝ่ายสนับสนุนปักกิ่งเพื่อถ่วงเวลาการลงคะแนน ในการเลือกตั้งนายกองค์การ ค.ศ. 2017 แคร์รี หลั่มได้รับชัยชนะ มีรายงานว่าได้รับการรับรองจากกรมการเมืองพรรคคอมมิวนิสต์จีน

สีได้ให้การสนับสนุนรัฐบาลฮ่องกงและแคร์รี หลั่มในการต่อต้านผู้ประท้วงในการประท้วงในฮ่องกง ค.ศ. 2019–2020 ซึ่งปะทุขึ้นหลังมีการเสนอ ร่างกฎหมายที่จะอนุญาตให้มีการส่งผู้ร้ายข้ามแดนไปยังจีน เขาได้ปกป้องการใช้กำลังของตำรวจฮ่องกง โดยกล่าวว่า "เราสนับสนุนอย่างแข็งขันให้ตำรวจฮ่องกงใช้มาตรการเด็ดขาดในการบังคับใช้กฎหมาย และให้กระบวนการยุติธรรมของฮ่องกงลงโทษผู้ที่ก่ออาชญากรรมรุนแรงตามกฎหมาย" ขณะเยือนมาเก๊าในวันที่ 20 ธันวาคม ค.ศ. 2019 ในโอกาสครบรอบ 20 ปีของการกลับคืนสู่จีน สีเตือนถึงกองกำลังต่างชาติที่เข้ามาแทรกแซงในฮ่องกงและมาเก๊า พร้อมทั้งชี้ให้เห็นว่ามาเก๊าอาจเป็นแบบอย่างให้ฮ่องกงปฏิบัติตามได้

ใน ค.ศ. 2020 คณะกรรมาธิการสามัญประจำสภาประชาชนแห่งชาติผ่านกฎหมายความมั่นคงแห่งชาติในฮ่องกงที่เป็นการเพิ่มการปราบปรามฝ่ายต่อต้านในเมืองอย่างมาก ในบรรดามาตรการเหล่านั้นมีการจำกัดฝ่ายตรงข้ามทางการเมืองอย่างมากและการจัดตั้งสำนักงานรัฐบาลกลางที่อยู่นอกเขตอำนาจของฮ่องกงเพื่อกำกับดูแลการบังคับใช้กฎหมาย สิ่งนี้ถูกมองว่าเป็นจุดสูงสุดของโครงการระยะยาวภายใต้การนำของสีเพื่อรวมฮ่องกงเข้ากับจีนแผ่นดินใหญ่ให้ใกล้ชิดยิ่งขึ้น สีเดินทางเยือนฮ่องกงในฐานะผู้นำจีนใน ค.ศ. 2017 และ 2022 ในวาระครบรอบ 20 และ 25 ปีการส่งมอบฮ่องกงตามลำดับ ในการเยือน ค.ศ. 2022 เขาทำพิธีสาบานตนเข้ารับตำแหน่งนายกองค์การเขตบริหารของจอห์น ลี อดีตเจ้าหน้าที่ตำรวจที่ได้รับการสนับสนุนจากรัฐบาลจีนเพื่อขยายการควบคุมเมือง

### ไต้หวัน

ในเดือนพฤศจิกายน ค.ศ. 2015 สีพบกับประธานาธิบดีไต้หวัน หม่า อิงจิ่ว ซึ่งถือเป็นการพบกันครั้งแรกของผู้นำทางการเมืองทั้งสองฝั่งช่องแคบไต้หวันนับตั้งแต่สิ้นสุดสงครามกลางเมืองจีนบนแผ่นดินใหญ่ใน ค.ศ. 1950 สีกล่าวว่าจีนและไต้หวันเป็น "ครอบครัวเดียวกัน" ที่ไม่สามารถแยกจากกันได้ อย่างไรก็ตาม ความสัมพันธ์เริ่มเสื่อมถอยลงหลังไช่ อิงเหวินจากพรรคประชาธิปไตยก้าวหน้า (DPP) ชนะการเลือกตั้งประธานาธิบดีใน ค.ศ. 2016

ในการประชุมสถาพรรคครั้งที่ 19 ซึ่งจัดขึ้นใน ค.ศ. 2017 สียืนยันหลักการ 6 จาก 9 ข้อที่ได้รับการยืนยันอย่างต่อเนื่องมาตั้งแต่การประชุมสภาใหญ่พรรคครั้งที่ 16 ใน ค.ศ. 2002 โดยมีข้อยกเว้นที่น่าสังเกตคือหลักการที่ว่า "ฝากความหวังไว้กับประชาชนชาวไต้หวันในฐานะพลังที่จะช่วยนำมาซึ่งการรวมชาติ" จากข้อมูลของสถาบันบรุกกิงส์ สีใช้ภาษารุนแรงกว่าบรรพบุรุษของเขาว่าด้วยความเป็นไปได้ในเอกราชของไต้หวันเมื่อเทียบกับรัฐบาลพรรคประชาธิปไตยก้าวหน้าในไต้หวันในอดีต สีกล่าวว่า "เราจะไม่ยอมให้บุคคลใด องค์กรใด หรือพรรคการเมืองใดแยกดินแดนส่วนใดส่วนหนึ่งของจีนออกจากจีนได้ไม่ว่าในเวลาใดหรือรูปแบบใด"

ในเดือนมกราคม ค.ศ. 2019 สีเรียกร้องให้ไต้หวันปฏิเสธการเป็นเอกราชอย่างเป็นทางการจากจีน โดยกล่าวว่า: "เราไม่ให้คำมั่นสัญญาที่จะละทิ้งการใช้กำลังและสงวนทางเลือกในการใช้ทุกวิถีทางที่จำเป็น" เขากล่าวว่าทางเลือกเหล่านั้นสามารถนำมาใช้เพื่อต่อต้าน "การแทรกแซงจากภายนอก" สียังกล่าวอีกว่าพวกเขา "ยินดีจะสร้างพื้นที่กว้างขวางสำหรับการรวมชาติอย่างสันติ แต่จะไม่เหลือที่ว่างสำหรับกิจกรรมแบ่งแยกดินแดนในรูปแบบใด ๆ" ประธานาธิบดีไช่ตอบโต้คำกล่าวนี้โดยระบุว่าไต้หวันจะไม่ยอมรับการจัดรูปแบบหนึ่งประเทศ สองระบบกับจีนแผ่นดินใหญ่ พร้อมทั้งเน้นย้ำถึงความจำเป็นที่การเจรจาข้ามช่องแคบทั้งหมดจะต้องเป็นไปในรูปแบบรัฐบาล-รัฐบาล

### สิทธิมนุษยชน

ตามรายงานของฮิวแมนไรตส์วอตช์ สีได้ "เริ่มการโจมตีสิทธิมนุษยชนอย่างกว้างขวางและต่อเนื่อง" นับตั้งแต่เขากลายเป็นผู้นำใน ค.ศ. 2012 ฮิวแมนไรตส์วอตช์ยังระบุด้วยว่าการปราบปรามในจีนนั้น "อยู่ในระดับเลวร้ายที่สุดนับตั้งแต่การสังหารหมู่ที่จัตุรัสเทียนอันเหมิน" ตั้งแต่เข้ารับตำแหน่ง สีได้ทำการปราบปรามการเคลื่อนไหวระดับรากหญ้า โดยมีผู้ถูกควบคุมตัวหลายร้อยคน
 เขายังเป็นประธานการปราบปราม 709 ในวันที่ 9 กรกฎาคม ค.ศ. 2015 ซึ่งมีทนายความ ผู้ช่วยทนายความและนักเคลื่อนไหวเพื่อสิทธิมนุษยชนมากกว่า 200 คนถูกควบคุมตัว ในช่วงที่เขาดำรงตำแหน่งมีการจับกุมและคุมขังนักเคลื่อนไหว เช่น สฺวี่ จื้อหย่ง ตลอดจนบุคคลอื่น ๆ อีกจำนวนมากที่เกี่ยวข้องกับขบวนการพลเมืองใหม่ นักเคลื่อนไหวทางกฎหมายที่มีชื่อเสียงอย่างผู่ จื้อเฉียงจากขบวนการเหวย์เฉวียนก็ถูกจับกุมและควบคุมตัวเช่นกัน

ใน ค.ศ. 2017 รัฐบาลท้องถิ่นของมณฑลเจียงซีบอกให้ชาวคริสต์เปลี่ยนภาพของพระเยซูออกและนำภาพของสีมาแขวนแทน ซึ่งเป็นส่วนหนึ่งของการรณรงค์ทั่วไปต่อโบสถ์ที่ไม่ได้รับการรับรองอย่างเป็นทางการในประเทศ ตามรายงานบนสื่อสังคมท้องถิ่น เจ้าหน้าที่ "เปลี่ยนพวกเขาจากการนับถือศาสนามาเป็นการเชื่อในพรรค" ตามที่นักเคลื่อนไหวระบุ "สีกำลังดำเนินการปราบปรามศาสนาคริสต์อย่างเป็นระบบที่รุนแรงที่สุดในประเทศนับตั้งแต่มีการระบุเสรีภาพทางศาสนาไว้ในรัฐธรรมนูญจีนใน ค.ศ. 1982" และตามคำกล่าวของบาทหลวงและกลุ่มติดตามสถานการณ์ทางศาสนาในจีน การกระทำดังกล่าวรวมถึง "การทำลายไม้กางเขน การเผาคัมภีร์ไบเบิล การสั่งปิดโบสถ์และการบังคับให้ผู้ติดตามศาสนาลงนามในเอกสารละทิ้งศรัทธาของตน"

ภายใต้การนำของสี พรรคคอมมิวนิสต์จีนได้นำนโยบายเน้นการกลืนชาติมาใช้กับชนกลุ่มน้อย โดยมีการลดทอนการเลือกปฏิบัติเชิงบวกในประเทศลงภายใน ค.ศ. 2019 และยกเลิกถ้อยคำในเดือนตุลาคม ค.ศ. 2021 ที่รับรองสิทธิ์ของเด็กชนกลุ่มน้อยในการได้รับการศึกษาด้วยภาษาแม่ของตน โดยเปลี่ยนเป็นการเน้นการสอนภาษาประจำชาติแทน ใน ค.ศ. 2020 เฉิน เสี่ยวเจียงได้รับแต่งตั้งเป็นหัวหน้าคณะกรรมการกิจการชาติพันธุ์แห่งชาติ ซึ่งเป็นชาวจีนฮั่นคนแรกที่เป็นหัวหน้าหน่วยงานนี้ตั้งแต่ ค.ศ. 1954 วันที่ 24 มิถุนายน ค.ศ.2022 พาน เย่ว์ ชาวจีนฮั่นอีกคนหนึ่ง กลายเป็นหัวหน้าคณะกรรมการ โดยมีรายงานว่าเขามีนโยบายการกลืนชาติกับชนกลุ่มน้อย สีสรุปมุมมองอย่างเป็นทางการของเขาเกี่ยวกับความสัมพันธ์ระหว่างชาวจีนฮั่นส่วนใหญ่กับชนกลุ่มน้อยโดยกล่าวว่า "ทั้งแนวคิดชาตินิยมฮั่นหรือแนวคิดชาตินิยมชาติพันธุ์ท้องถิ่นล้วนไม่เอื้อต่อการพัฒนาประชาคมสำหรับประชาชาติจีน"

#### ซินเจียง

หลังเกิดเหตุก่อการร้ายหลายครั้งในซินเจียงใน ค.ศ. 2013 และ 2014 ผู้นำพรรคคอมมิวนิสต์จีนจัดการประชุมลับเพื่อหาวิธีแก้ปัญหาการโจมตีเหล่านั้น นำไปสู่การที่สีเปิดตัวการรณรงค์ปราบปรามการก่อการร้ายอย่างหนักใน ค.ศ. 2014 ซึ่งเกี่ยวข้องกับการกักขังจำนวนมากและการเฝ้าระวังกลุ่มชาติพันธุ์ชาวอุยกูร์ในพื้นที่นั้น การรณรงค์นี้รวมถึงการกักขังผู้คน 1.8 ล้านคนในค่ายกักกัน ส่วนใหญ่เป็นชาวอุยกูร์แต่ก็รวมถึงชนกลุ่มน้อยทางชาติพันธุ์และศาสนาอื่น ๆ ภายใน ค.ศ. 2020 และมีการรณรงค์ควบคุมการเกิดที่นำไปสู่การลดลงอย่างมากของอัตราการเกิดของชาวอุยกูร์ภายใน ค.ศ. 2019 กลุ่มสิทธิมนุษยชนและอดีตผู้ถูกคุมขังได้อธิบายค่ายกักกันเหล่านี้ว่าเป็น "ค่ายกักกัน" ที่ซึ่งชาวอุยกูร์และชนกลุ่มน้อยอื่น ๆ ถูกบังคับให้กลืนเข้ากับสังคมชาวฮั่นซึ่งเป็นชนชาติส่วนใหญ่ของจีน โครงการนี้ถูกเรียกว่าเป็นการฆ่าล้างเผ่าพันธุ์โดยผู้สังเกตการณ์ชาวตะวันตก ขณะที่รายงานโดยสำนักงานสิทธิมนุษยชนแห่งสหประชาชาติระบุว่าอาจเข้าข่ายอาชญากรรมต่อมนุษยชาติ

เอกสารภายในของรัฐบาลจีนที่รั่วไหลไปยังสื่อมวลชนในเดือนพฤศจิกายน ค.ศ.2019 แสดงให้เห็นว่าสีสั่งการด้วยตนเองให้มีการปราบปรามความมั่นคงในซินเจียง โดยกล่าวว่าพรรคจะต้อง "ไม่แสดงความปรานีโดยสิ้นเชิง" และเจ้าหน้าที่ต้องใช้อาวุธทั้งหมดของ "เผด็จการประชาธิปไตยของปวงชน" เพื่อปราบปรามผู้ "ติดเชื้อไวรัสหัวรุนแรง" เอกสารยังแสดงให้เห็นว่าสีพูดถึงแนวคิดหัวรุนแรงอิสลามซ้ำแล้วซ้ำเล่าในสุนทรพจน์ของเขา โดยเปรียบเทียบว่าเป็น "ไวรัส" หรือ "ยาเสพติด" ที่สามารถแก้ไขได้ด้วย "การรักษาด้วยการแทรกแซงที่เจ็บปวด" อย่างไรก็ตาม เขายังเตือนไม่ให้มีการเลือกปฏิบัติต่อชาวอุยกูร์และปฏิเสธข้อเสนอกำจัดศาสนาอิสลามในจีน โดยเรียกมุมมองประเภทนั้นว่า "มีอคติ แม้กระทั่งผิดพลาด" บทบาทที่แท้จริงของสีในการสร้างค่ายกักกันยังไม่ได้รับการรายงานต่อสาธารณะ แม้เขาจะถูกเชื่อกันอย่างกว้างขวางว่าเป็นผู้อยู่เบื้องหลัง และคำพูดของเขาเป็นแหล่งที่มาของการให้เหตุผลหลักในการปราบปรามในซินเจียง

ระหว่างการเยือนซินเจียงเป็นเวลาสี่วันในเดือนกรกฎาคม ค.ศ. 2022 สีเรียกร้องให้เจ้าหน้าที่ท้องถิ่น "รับฟังเสียงประชาชนเสมอ" และ "ทำสิ่งต่าง ๆ ให้มากขึ้นในการอนุรักษ์วัฒนธรรมชนกลุ่มน้อย" เขายัง
ตรวจสอบหน่วยการผลิตและก่อสร้างซินเจียงและชื่นชม "ความก้าวหน้าอันยิ่งใหญ่" ในการปฏิรูปและพัฒนา ระหว่างการเยือนซินเจียงอีกครั้งในเดือนสิงหาคม ค.ศ. 2023 สีกล่าวในสุนทรพจน์ว่าภูมิภาคนี้ "ไม่ใช่พื้นที่ห่างไกลอีกต่อไปแล้ว" และควรเปิดกว้างมากขึ้นสำหรับการท่องเที่ยวเพื่อดึงดูดนักท่องเที่ยวทั้งในและต่างประเทศ

### การระบาดทั่วของโควิด-19

วันที่ 20 มกราคม ค.ศ. 2020 สีแสดงความเห็นเป็นครั้งแรกว่าด้วยการระบาดทั่วของโควิด-19 ที่กำลังอุบัติขึ้นในอู่ฮั่น และสั่งการให้ "พยายามควบคุมการแพร่กระจาย" ของไวรัส เขามอบหมายให้นายกรัฐมนตรีหลี่ เค่อเฉียงรับผิดชอบบางส่วนในการรับมือกับโควิด-19 ซึ่ง *เดอะวอลล์สตรีตเจอร์นัล* ชี้ว่าเป็นการพยายามแยกตัวเองออกจากคำวิจารณ์หากการรับมือล้มเหลว ในช่วงแรกรัฐบาลตอบสนองต่อโรคระบาดด้วยการล็อกดาวน์และการตรวจพิจารณา ซึ่งการตอบสนองเบื้องต้นนี้ทำให้เกิดปฏิกิริยาแง่ลบอย่างกว้างขวางภายในประเทศจีน เขาพบกับเตโวโดรส อัดฮาโนม เกอเบรออีเยอซุส ผู้อำนวยการใหญ่องค์การอนามัยโลก (WHO) ในวันที่ 28 มกราคม นิตยสาร *[[แดร์ชปีเกิล]]* รายงานว่าในเดือนมกราคม ค.ศ. 2020 สีกดดันเตโวโดรส อัดฮาโนมให้ชะลอการออกคำเตือนทั่วโลกเกี่ยวกับการแพร่ระบาดของโควิด-19 และยับยั้งข้อมูลเกี่ยวกับการแพร่เชื้อจากคนสู่คน ข้อกล่าวหานี้ถูกปฏิเสธโดย WHO วันที่ 5 กุมภาพันธ์ สีพบกับฮุน เซน นายกรัฐมนตรีกัมพูชา ในปักกิ่ง ซึ่งเป็นผู้นำต่างชาติคนแรกที่ได้รับอนุญาตให้เดินทางเข้าประเทศจีนนับตั้งแต่เกิดการระบาด หลังสถานการณ์การแพร่ระบาดของโควิด-19 ในอู่ฮั่นอยู่ภายใต้การควบคุม สีเดินทางเยือนเมืองดังกล่าวในวันที่ 10 มีนาคม

หลังการควบคุมการแพร่ระบาดในอู่ฮั่นประสบความสำเร็จ สีได้สนับสนุนสิ่งที่ทางการเรียกว่า "นโยบายโควิดเป็นศูนย์แบบพลวัต" ที่มีเป้าหมายเพื่อควบคุมและระงับไวรัสให้ได้มากที่สุดภายในพรมแดนของประเทศ สิ่งนี้เกี่ยวข้องกับการล็อกดาวน์ในท้องถิ่นและการตรวจหาเชื้อจำนวนมาก แม้ในตอนแรกจะได้รับการยกย่องจากการปราบปรามการแพร่ระบาดของโควิด-19 ในจีน แต่นโยบายนี้ก็ถูกวิพากษ์วิจารณ์ในภายหลังโดยผู้สังเกตการณ์ต่างชาติและบางส่วนในประเทศว่าไม่สอดคล้องกับส่วนอื่น ๆ ของโลก และสร้างความเสียหายอย่างหนักต่อเศรษฐกิจ แนวทางนี้ได้รับการวิพากษ์วิจารณ์เป็นพิเศษในช่วงการล็อกดาวน์เซี่ยงไฮ้  ค.ศ. 2022 ซึ่งบังคับให้ผู้คนหลายล้านต้องอยู่แต่ในบ้านและสร้างความเสียหายต่อเศรษฐกิจของเมือง ทำลายภาพลักษณ์ของหลี่ เฉียง พันธมิตรใกล้ชิดของสีและเลขาธิการพรรคประจำเมือง กลับกัน สีได้กล่าวว่านโยบายนี้ออกแบบมาเพื่อปกป้องความปลอดภัยในชีวิตของผู้คน วันที่ 23 กรกฎาคม ค.ศ. 2022 คณะกรรมการสุขภาพแห่งชาติรายงานว่าสีและผู้นำระดับสูงคนอื่น ๆ ได้รับวัคซีนโควิด-19 ที่ผลิตในประเทศแล้ว

ในการประชุมสภาพรรคคอมมิวนิสต์จีนครั้งที่ 20 สียืนยันการดำเนินนโยบายโควิดเป็นศูนย์ต่อไป โดยกล่าวว่าเขาจะดำเนินการ "โควิดเป็นศูนย์แบบพลวัต" อย่าง "แน่วแน่" และให้คำมั่นว่าจะ "ชนะการต่อสู้อย่างเด็ดขาด" แม้จีนจะเริ่มผ่อนคลายนโยบายบางส่วนในอีกไม่กี่สัปดาห์ต่อมา ในเดือนพฤศจิกายน ค.ศ. 2022 เกิดการประท้วงต่อต้านนโยบายโควิด-19 ของจีน โดยมีเหตุไฟไหม้อาคารอพาร์ตเมนต์สูงในอุรุมชีเป็นชนวน การประท้วงเกิดขึ้นในหลายเมืองใหญ่ โดยผู้ประท้วงบางคนเรียกร้องให้ยุติการปกครองของสีและพรรคคอมมิวนิสต์จีน การประท้วงส่วนใหญ่ถูกปราบปรามภายในเดือนธันวาคม แม้ว่ารัฐบาลจะผ่อนคลายมาตรการจำกัดโควิด-19 ลงอีกนับตั้งแต่นั้น วันที่ 7 ธันวาคม ค.ศ. 2022 จีนประกาศการเปลี่ยนแปลงนโยบายโควิด-19 ครั้งใหญ่ รวมถึงการอนุญาตให้กักตัวที่บ้านสำหรับผู้ติดเชื้อไม่รุนแรง การลดการตรวจ PCR และการลดอำนาจเจ้าหน้าที่ท้องถิ่นในการบังคับใช้มาตรการล็อกดาวน์

### นโยบายสิ่งแวดล้อม

สีระบุว่าการปกป้องสิ่งแวดล้อมเป็นหนึ่งในห้าลำดับความสำคัญหลักของจีนเพื่อความก้าวหน้าของชาติ สีได้ทำให้คำอุปมา "สองภูเขา" เป็นที่นิยมเพื่อเน้นย้ำถึงความสำคัญของการปกป้องสิ่งแวดล้อม แนวคิดคือภูเขาที่ทำจากทองคำหรือเงินนั้นมีค่า แต่ภูเขาสีเขียวที่มีน้ำใสสะอาดนั้นมีค่ามากกว่า ความหมายของคำขวัญนี้คือลำดับความสำคัญของการพัฒนาเศรษฐกิจต้องคำนึงถึงการปกป้องเศรษฐกิจด้วย

ในเดือนกันยายน ค.ศ. 2020 สีประกาศว่าจีนจะ "เสริมสร้างเป้าหมายด้านสภาพภูมิอากาศ ค.ศ. 2030 (NDC) ให้เข้มแข็งขึ้น โดยจะปล่อยแก๊สเรือนกระจกถึงจุดสูงสุดก่อน ค.ศ. 2030 และตั้งเป้าบรรลุความเป็นกลางทางคาร์บอนก่อน ค.ศ. 2060" หากทำสำเร็จ สิ่งนี้จะช่วยลดการเพิ่มขึ้นของอุณหภูมิโลกที่คาดการณ์ไว้ได้ 0.2–0.3 องศาเซลเซียส ซึ่งเป็น "การลดลงครั้งใหญ่ที่สุดที่ไคลเมตแอกชันแทร็กเกอร์เคยประเมินมา" สีกล่าวถึงความเชื่อมโยงระหว่างการระบาดทั่วของโควิด-19 กับการทำลายธรรมชาติว่าเป็นหนึ่งในเหตุผลสำหรับการตัดสินใจ โดยระบุว่า "มนุษยชาติไม่สามารถละเลยคำเตือนซ้ำแล้วซ้ำเล่าของธรรมชาติได้อีกต่อไป" วันที่ 27 กันยายน นักวิทยาศาสตร์จีนนำเสนอแผนโดยละเอียดเกี่ยวกับวิธีการบรรลุเป้าหมายดังกล่าว ในเดือนกันยายน ค.ศ. 2021 สีประกาศว่าจีนจะไม่สร้าง "โครงการโรงไฟฟ้าถ่านหินในต่างประเทศ" ซึ่งกล่าวกันว่าอาจเป็น "จุดเปลี่ยนสำคัญ" ในการลดการปล่อยแก๊สเรือนกระจก ข้อริเริ่มเข็มขัดและเส้นทางก็ไม่ได้รวมการให้เงินทุนสนับสนุนโครงการดังกล่าวแล้วในช่วงครึ่งแรกของ ค.ศ. 2021

สีไม่ได้เข้าร่วมการประชุม COP26 ด้วยตนเอง อย่างไรก็ตาม คณะผู้แทนจีนซึ่งนำโดยเจี่ย เจิ้นหฺวา ทูตพิเศษด้านการเปลี่ยนแปลงสภาพภูมิอากาศได้เข้าร่วม ระหว่างการประชุม สหรัฐและจีนตกลงในกรอบความร่วมมือเพื่อลดการปล่อยแก๊สเรือนกระจกโดยการร่วมมือกันในมาตรการต่าง ๆ

### รูปแบบการปกครอง
เป็นที่รู้กันว่าเขาเป็นผู้นำที่เก็บตัว ทำให้มีการรับรู้จากสาธารณะน้อยมากว่าสีตัดสินใจทางการเมืองอย่างไร หรือขึ้นมาสู่อำนาจได้อย่างไร โดยทั่วไปแล้วสุนทรพจน์ของสีจะถูกเผยแพร่หลายเดือนหรือหลายปีหลังจากกล่าว สียังไม่เคยจัดงานแถลงข่าวเลยนับตั้งแต่ขึ้นเป็นผู้นำสูงสุด ยกเว้นในการแถลงข่าวร่วมกับผู้นำต่างชาติที่ไม่บ่อยนัก *เดอะวอลล์สตรีตเจอร์นัล* รายงานว่าสีชอบการบริหารแบบละเอียด (micromanaging) ซึ่งต่างจากผู้นำคนก่อน ๆ อย่างหู จิ่นเทาที่ปล่อยให้รายละเอียดของนโยบายสำคัญเป็นหน้าที่ของเจ้าหน้าที่ระดับล่าง มีรายงานว่าเจ้าหน้าที่ระดับรัฐมนตรีพยายามดึงความสนใจจากสีด้วยวิธีต่าง ๆ โดยบางคนสร้างสไลด์โชว์และรายงานเสียง *เดอะวอลล์สตรีตเจอร์นัล* ยังรายงานอีกว่าสีสร้างระบบการประเมินผลงานใน ค.ศ. 2018 เพื่อประเมินเจ้าหน้าที่ในด้านต่าง ๆ รวมถึงความจงรักภักดี ตามรายงานของ *ดิอีโคโนมิสต์* คำสั่งของสีโดยทั่วไปแล้วจะคลุมเครือ ทำให้เจ้าหน้าที่ระดับล่างต้องตีความคำพูดของเขา สำนักข่าวซินหัวของจีนระบุว่าสี "ตรวจสอบร่างเอกสารนโยบายสำคัญทุกฉบับด้วยตนเอง" และ "รายงานทั้งหมดที่ส่งถึงเขา ไม่ว่าจะดึกแค่ไหน ก็จะถูกส่งคืนพร้อมคำสั่งในเช้าวันรุ่งขึ้น" ในส่วนของพฤติกรรมของสมาชิกพรรคคอมมิวนิสต์ สีเน้นย้ำถึง "สองต้อง" (สมาชิกต้องไม่หยิ่งผยองหรือหุนหันพลันแล่นและต้องรักษาวิญญาณแห่งการทำงานหนัก) และ "หกไม่" (สมาชิกต้องปฏิเสธรูปแบบนิยม ระบบรัฐการ การให้ของขวัญ การเฉลิมฉลองวันเกิดที่หรูหรา การเสพสุข และความฟุ่มเฟือย) สีเรียกร้องให้เจ้าหน้าที่ฝึกการวิจารณ์ตนเอง ซึ่งตามที่ผู้สังเกตการณ์กล่าวไว้คือเพื่อจะดูไม่ทุจริตและเป็นที่นิยมในหมู่ประชาชนมากขึ้น ตามที่ฮิเดโอะ ทารูมิ นักการทูตชาวญี่ปุ่นซึ่งเคยดำรงตำแหน่งเอกอัครราชทูตญี่ปุ่นประจำประเทศจีนกล่าวไว้ สีได้ดำเนินกระบวนการรวมอำนาจอย่างหนักเพื่อรักษาความชอบธรรมของการปกครองของพรรคคอมมิวนิสต์จีน

## จุดยืนทางการเมือง

### ฝันจีน

สีและนักอุดมการณ์ของพรรคคอมมิวนิสต์จีนบัญญัติวลี "ฝันจีน" ขึ้นมาเพื่อใช้อธิบายแผนโดยรวมของเขาสำหรับจีนในฐานะผู้นำของประเทศ สีใช้คำนี้ครั้งแรกระหว่างการเยี่ยมชมพิพิธภัณฑสถานแห่งชาติจีนในวันที่ 29 พฤศจิกายน ค.ศ. 2012 ซึ่งเป็นที่ที่เขาและเพื่อนร่วมงานในคณะกรรมาธิการสามัญกำลังเข้าร่วมนิทรรศการ "การฟื้นฟูชาติ" ตั้งแต่นั้นเป็นต้นมา วลีนี้ก็กลายเป็นคำขวัญทางการเมืองที่เป็นเอกลักษณ์ของยุคสี ต้นกำเนิดของคำว่า "ฝันจีน" ยังไม่ชัดเจน แม้คำนี้จะเคยถูกใช้มาก่อนโดยนักข่าวและนักวิชาการ แต่สิ่งพิมพ์บางฉบับได้ตั้งสมมติฐานว่าคำนี้อาจได้รับแรงบันดาลใจจากแนวคิดเรื่องฝันอเมริกัน *ดิอีโคโนมิสต์* ตั้งข้อสังเกตว่าลักษณะเป็นนามธรรมและดูเหมือนเข้าถึงได้ง่ายของแนวคิดนี้ซึ่งไม่มีข้อกำหนดนโยบายเฉพาะเจาะจงอาจเป็นการจงใจละทิ้งอุดมการณ์ที่เต็มไปด้วยศัพท์แสงของผู้นำคนก่อน ๆ สีได้เชื่อมโยง "ฝันจีน" เข้ากับวลี "การฟื้นฟูอันยิ่งใหญ่ของประชาชาติจีน"

### วัฒนธรรม

ในช่วงไม่กี่ปีที่ผ่านมา ผู้นำทางการเมืองระดับสูงของพรรคคอมมิวนิสต์จีน เช่น สี ได้กำกับดูแลการฟื้นฟูบุคคลสำคัญทางปรัชญาจีนโบราณอย่างหาน เฟย์ให้กลับมาอยู่ในกระแสหลักของความคิดจีน เคียงคู่ไปกับลัทธิขงจื๊อ ในการประชุมกับเจ้าหน้าที่คนอื่น ๆ ใน ค.ศ. 2013 เขาอ้างคำกล่าวของขงจื๊อว่า "ผู้ที่ปกครองด้วยคุณธรรมเป็นเสมือนดาวเหนือ มันดำรงอยู่กับที่ และดวงดาวมากมายต่างก็แสดงความเคารพ" ระหว่างการเยือนมณฑลชานตง บ้านเกิดของขงจื๊อ ในเดือนพฤศจิกายน เขาบอกกับนักวิชาการว่าโลกตะวันตกกำลัง "ประสบภาวะวิกฤตความเชื่อมั่น" และพรรคคอมมิวนิสต์จีนได้เป็น "ผู้สืบทอดและผู้ส่งเสริมวัฒนธรรมดั้งเดิมอันโดดเด่นของจีนอย่างภักดี"

จากข้อมูลของนักวิเคราะห์หลายคน การนำของสีได้รับการอธิบายว่าเป็นการฟื้นคืนชีพของปรัชญาการเมืองโบราณที่เรียกว่านิตินิยม หาน เฟย์ได้รับความโดดเด่นขึ้นมาอีกครั้งด้วยการอ้างอิงที่ชื่นชอบ ประโยคหนึ่งของหาน เฟย์ที่สีอ้างถึงปรากฏขึ้นหลายพันครั้งในสื่อทางการของจีนทั้งในระดับท้องถิ่น มณฑล และระดับชาติ  สียังได้สนับสนุนหวัง หยางหมิง นักปรัชญาขงจื๊อใหม่ โดยบอกให้ผู้นำท้องถิ่นส่งเสริมเขา

ตั้งแต่การประชุมสภาแห่งชาติพรรคคอมมิวนิสต์จีนครั้งที่ 18 สีได้เน้นย้ำเรื่องการใช้ประโยชน์จาก ทรัพยากรแดง การเล่าเรื่องราวสีแดง และการสืบทอดพันธุกรรมสีแดง

วันที่ 15 ตุลาคม ค.ศ. 2014 สีเลียนแบบการประชุมที่เหยียนอานด้วย "สุนทรพจน์ในการประชุมด้านวรรณกรรมและศิลปะ" ของเขา สอดคล้องกับมุมมองของเหมาในการพูดคุยที่เหยียนอาน สีเชื่อว่าผลงานศิลปะควรถูกตัดสินด้วยเกณฑ์ทางการเมือง ใน ค.ศ. 2021 สีอ้างถึงการพูดคุยที่เหยียนอานระหว่างพิธีเปิดการประชุมสภาแห่งชาติครั้งที่ 11 ของสหพันธ์วรรณกรรมและศิลปะแห่งประเทศจีนและการประชุมสภาแห่งชาติครั้งที่ 10 ของสมาคมนักเขียนจีน ตามที่สีกล่าว ศิลปะควรถูกตัดสินด้วยเกณฑ์ทางการเมือง  มุมมองนี้ปฏิเสธแนวคิดเรื่องศิลปะเพื่อศิลปะและยืนยันว่าศิลปะควรรับใช้เป้าหมายของการฟื้นฟูประเทศ สีวิจารณ์ศิลปะที่ขับเคลื่อนด้วยกลไกตลาดซึ่งเขาเห็นว่าเป็นการสร้างความตื่นเต้น โดยเฉพาะผลงานที่ "ทำให้ด้านมืดของสังคมเกินจริง" เพื่อแสวงผลกำไร เขาสั่งให้อุตสาหกรรมศิลปะ "บอกเล่าเรื่องราวของจีนและเผยแพร่เสียงของจีนเพื่อเสริมสร้างขีดความสามารถในการสื่อสารระหว่างประเทศของประเทศ" สีกล่าวว่านักเขียนชาวจีนควรปฏิบัติตามการนำของพรรค รับใช้แนวทางของสังคมนิยม และ "ทำให้ผู้คนมองเห็นสิ่งดีงาม รู้สึกถึงความหวัง [และ] มีความฝัน"

สียังได้ดูแลการรื้อฟื้นวัฒนธรรมจีนดั้งเดิม เป็นการหักเหออกจากแนวทางเดิมของพรรคคอมมิวนิสต์จีนที่มักโจมตีวัฒนธรรมนี้ เขาขนานนามวัฒนธรรมดั้งเดิมว่าเป็น "จิตวิญญาณ" ของชาติและเป็น "รากฐาน" ของวัฒนธรรมพรรคคอมมิวนิสต์จีน สียังเรียกร้องให้รวมหลักการพื้นฐานของลัทธิมากซ์เข้ากับวัฒนธรรมดั้งเดิมของจีน ฮั่นฝู เครื่องแต่งกายดั้งเดิมของชาวฮั่น ได้รับการรื้อฟื้นภายใต้การนำของเขา ซึ่งเชื่อมโยงกับการฟื้นฟูวัฒนธรรมดั้งเดิม เขาได้กำหนด "สี่ความมั่นใจ" ซึ่งต่อมาได้ถูกเพิ่มเข้าไปในธรรมนูญพรรคคอมมิวนิสต์จีน โดยเรียกร้องให้สมาชิกพรรคคอมมิวนิสต์จีน เจ้าหน้าที่รัฐบาล และประชาชนชาวจีน "มั่นใจในเส้นทางที่เราเลือก มั่นใจในทฤษฎีชี้นำของเรา มั่นใจในระบบการเมืองของเรา และมั่นใจในวัฒนธรรมของเรา" เขาได้เปิดตัวข้อริเริ่มอารยธรรมโลกใน ค.ศ. 2023 โดยเรียกร้องให้ "เคารพความหลากหลายของอารยธรรม สนับสนุนค่านิยมร่วมกันของมนุษยชาติ ให้ความสำคัญกับการสืบทอดและนวัตกรรมของอารยธรรม และเสริมสร้างการแลกเปลี่ยนและความร่วมมือระหว่างประชาชนในระดับนานาชาติ" สีสนับสนุนการฟื้นฟูศิลปะแนวสังคมนิยม รวมถึงการส่งเสริมศิลปะรักชาติและวรรณกรรมคลาสสิกของพรรคคอมมิวนิสต์จีน

### อุดมการณ์

สีกล่าวว่า "มีเพียงสังคมนิยมเท่านั้นที่สามารถช่วยจีนได้" สียังประกาศว่าสังคมนิยมอัตลักษณ์จีนเป็น "หนทางที่ถูกต้องเพียงหนึ่งเดียวที่จะบรรลุการฟื้นฟูประชาชาติ" ตามรายงานของบีบีซีนิวส์ ขณะที่พรรคคอมมิวนิสต์จีนถูกมองว่าละทิ้งอุดมการณ์คอมมิวนิสต์นับตั้งแต่เริ่มการปฏิรูปเศรษฐกิจใน ค.ศ. 1970 ผู้สังเกตการณ์บางคนเชื่อว่าสี "เชื่อมั่นในแนวคิดของโครงการคอมมิวนิสต์" มากขึ้น โดยเควิน รัดด์ อดีตนายกรัฐมนตรีออสเตรเลีย บรรยายว่าเป็นนักลัทธิมากซ์–เลนิน การที่สีเน้นการให้ความสำคัญกับอุดมการณ์นั้นรวมถึงการยืนยันเป้าหมายของพรรคที่จะบรรลุคอมมิวนิสต์ในที่สุดและการตำหนิผู้ที่มองว่าลัทธิคอมมิวนิสต์เป็นเรื่องที่ไม่สามารถนำไปปฏิบัติได้จริงหรือไม่เกี่ยวข้อง สีบรรยายอุดมคติคอมมิวนิสต์ว่าเป็น "แคลเซียม" ในกระดูกสันหลังของสมาชิกพรรค หากไม่มีสิ่งนี้ สมาชิกพรรคก็จะป่วยเป็น "โรคกระดูกพรุน" ของการเสื่อมถอยทางการเมืองและไม่สามารถยืนหยัดได้อย่างตรงไปตรงมา

สีเชื่อว่าสังคมนิยมจะได้รับชัยชนะเหนือทุนนิยมในที่สุด เขากล่าวว่า "การวิเคราะห์ของมาคาส์และเอ็งเงิลส์เกี่ยวกับความขัดแย้งพื้นฐานของสังคมทุนนิยมยังไม่ล้าสมัย และมุมมองของวัตถุนิยมทางประวัติศาสตร์ที่ว่าทุนนิยมจะต้องตายไปและสังคมนิยมจะต้องเป็นฝ่ายชนะก็ยังไม่ล้าสมัยเช่นกัน" สีได้กำกับดูแลการเพิ่มเนื้อหาเรื่อง "เศรษฐศาสตร์การเมืองสังคมนิยมอัตลักษณ์จีน" ให้เป็นหัวข้อการศึกษาหลักสำหรับนักวิชาการในประเทศจีน โดยมีเป้าหมายเพื่อลดอิทธิพลของแนวคิดเศรษฐศาสตร์ที่ได้รับอิทธิพลจากตะวันตก แม้เขาจะสั่งให้หยุดยั้งสิ่งที่เขาพิจารณาว่าเป็นการ "ขยายตัวของทุนอย่างไร้ระเบียบ" แต่เขาก็กล่าวด้วยว่า "จำเป็นต้องกระตุ้นพลังของทุนทุกประเภท รวมถึงทุนที่ไม่ใช่ของภาครัฐ และให้บทบาทเชิงบวกของทุนเหล่านั้นได้อย่างเต็มที่"

สีได้ให้การสนับสนุนการควบคุมที่เข้มงวดมากขึ้นของพรรคคอมมิวนิสต์จีนเหนือสาธารณรัฐประชาชนจีน โดยกล่าวว่า "รัฐบาล กองทัพ สังคมและโรงเรียน เหนือ ใต้ ออกและตก – พรรคเป็นผู้นำทั้งหมด" ในโอกาสครบรอบ 100 ปีพรรคคอมมิวนิสต์จีนใน ค.ศ. 2021 เขากล่าวว่า "หากไม่มีพรรคคอมมิวนิสต์จีน ก็จะไม่มีจีนใหม่และการฟื้นฟูชาติ" และ "การนำของพรรคคือลักษณะเฉพาะของสังคมนิยมอัตีลกษณ์จีนและเป็นจุดแข็งที่ยิ่งใหญ่ที่สุดของระบบนี้" เขากล่าวว่าจีน แม้จะเผชิญกับอุปสรรคมากมาย แต่ก็ประสบความสำเร็จอย่างยิ่งใหญ่ภายใต้การนำของพรรคคอมมิวนิสต์จีน โดยระบุว่า "สังคมนิยมอัตลักษณ์จีนได้กลายเป็นผู้ถือธงการพัฒนาสังคมนิยมในศตวรรษที่ 21" อย่างไรก็ตาม เขายังเตือนว่าการที่จีนภายใต้การนำของพรรคคอมมิวนิสต์จีนจะฟื้นฟูได้อย่างสมบูรณ์นั้นต้องใช้เวลานาน และในช่วงเวลานี้ สมาชิกพรรคจะต้องระมัดระวังไม่ให้การปกครองของพรรคคอมมิวนิสต์จีนล่มสลาย สีได้กล่าวโจมตี "การทำลายประวัติศาสตร์" หมายถึงมุมมองทางประวัติศาสตร์ที่ท้าทายแนวทางอย่างเป็นทางการของพรรคคอมมิวนิสต์จีน สีกล่าวว่าหนึ่งในสาเหตุของการล่มสลายของสหภาพโซเวียตคือการทำลายประวัติศาสตร์

สีปฏิเสธระบบหลายพรรคสำหรับประเทศจีน โดยกล่าวว่า "ระบอบกษัตริย์ภายใต้รัฐธรรมนูญ การฟื้นฟูระบอบจักรพรรดิ ระบบรัฐสภา ระบบหลายพรรค และระบบประธานาธิบดี เราได้พิจารณาแล้ว ได้ลองใช้แล้ว แต่ไม่มีระบบใดที่ได้ผล" อย่างไรก็ตาม สีพิจารณาว่าประเทศจีนเป็นระบอบประชาธิปไตย โดยกล่าวว่า "ประชาธิปไตยสังคมนิยมของจีนเป็นประชาธิปไตยที่ครอบคลุม แท้จริงและมีประสิทธิภาพมากที่สุด" คำจำกัดความของประชาธิปไตยของจีนแตกต่างจากประชาธิปไตยเสรีนิยมและมีรากฐานมาจากลัทธิมากซ์ส–เลนิน โดยอิงจากวลี เผด็จการประชาธิปไตยของปวงชนและประชาธิปไตยรวมศูนย์ นอกจากนี้ สียังได้บัญญัติศัพท์ใหม่ว่าประชาธิปไตยของปวงชนทั้งกระบวนการซึ่งเขากล่าวว่าเป็นการให้ "ประชาชนเป็นนาย" นักวิเคราะห์และผู้สังเกตการณ์ต่างชาติส่วนใหญ่โต้แย้งอย่างกว้างขวางว่าจีนเป็นประชาธิปไตย โดยกล่าวว่าจีนเป็นรัฐเผด็จการพรรคเดียวและสีเป็นผู้นำเผด็จการ สียังได้ปฏิเสธแนวคิดการทำให้เป็นตะวันตกว่าเป็นหนทางเดียวสู่ความทันสมัย แต่กลับส่งเสริมสิ่งที่เขาเรียกว่า "ความทันสมัยแบบจีน" เขาระบุแนวคิดห้าประการที่เป็นส่วนหนึ่งของความทันสมัยแบบจีน ได้แก่ ความทันสมัยของประชากรจำนวนมหาศาล ความรุ่งเรืองร่วมกัน ความก้าวหน้าทางวัตถุและคุณธรรม-จริยธรรม ความกลมกลืนระหว่างมนุษย์กับธรรมชาติ และการพัฒนาอย่างสันติ

#### ความคิดของสี จิ้นผิง

ในเดือนกันยายน ค.ศ. 2017 คณะกรรมการกลางพรรคคอมมิวนิสต์จีนมีมติว่าปรัชญาการเมืองของสี ซึ่งโดยทั่วไปเรียกว่า "ความคิดของสี จิ้นผิงว่าด้วยสังคมนิยมอัตลักษณ์จีนสำหรับสมัยใหม่" จะกลายเป็นส่วนหนึ่งของธรรมนูญพรรค สีกล่าวถึง "ความคิดว่าด้วยสังคมนิยมอัตลักษณ์จีนสำหรับสมัยใหม่" เป็นครั้งแรกในสุนทรพจน์เปิดการประชุมสภาพรรคครั้งที่ 19 ในเดือนตุลาคม ค.ศ. 2017 เพื่อนร่วมงานในคณะกรรมาธิการสามัญกรมการเมืองของเขาเติมชื่อ "สี จิ้นผิง" ไว้ข้างหน้าคำว่า "ความคิด" ในการทบทวนสุนทรพจน์สำคัญของสีในการประชุม วันที่ 24 ตุลาคม ค.ศ. 2017 ในการประชุมปิด การประชุมสภาพรรคครั้งที่ 19 อนุมัติการรวมความคิดของสี จิ้นผิงเข้าไว้ในธรรมนูญของพรรคคอมมิวนิสต์จีน ขณะที่ในเดือนมีนาคม ค.ศ. 2018 สภาประชาชนแห่งชาติได้แก้ไขรัฐธรรมนูญของรัฐเพื่อรวมความคิดของสี จิ้นผิงเข้าไปด้วย

สีอธิบายคงวมคิดนี้ว่าเป็นส่วนหนึ่งของกรอบการทำงานกว้าง ๆ ที่สร้างขึ้นรอบ ๆ สังคมนิยมอัตลักษณ์จีน ศัพท์ที่เติ้ง เสี่ยวผิงบัญญัติขึ้นและวางให้จีนอยู่ในขั้นต้นของสังคมนิยม ในเอกสารพรรคอย่างเป็นทางการและถ้อยแถลงของเพื่อนร่วมงานของสีระบุว่า แนวคิดนี้เป็นการสานต่อลัทธิมากซ์–เลนิน ความคิดของเหมา เจ๋อตง ทฤษฎีของเติ้ง เสี่ยวผิง สามตัวแทน และทัศนะวิทยาศาสตร์ว่าด้วยการพัฒนา ในฐานะส่วนหนึ่งของชุดอุดมการณ์ชี้นำที่รวบรวม "ลัทธิมากซ์ที่ปรับให้เข้ากับสภาพของจีน" และข้อพิจารณาในปัจจุบัน นอกจากนี้ยังได้รับการอธิบายว่าเป็น "ลัทธิมากซ์แห่งศตวรรษที่ 21" โดยอาจารย์สองคนในโรงเรียนส่วนกลางพรรคคอมมิวนิสต์จีน หวัง ฮู่หนิง ที่ปรึกษาการเมืองระดับสูงและพันธมิตรคนสนิทของสี ได้รับการกล่าวถึงว่ามีบทบาทสำคัญในการพัฒนาความคิดของสี จิ้นผิง แนวคิดและบริบทเบื้องหลังความคิดของสี จิ้นผิงได้รับการอธิบายอย่างละเอียดในหนังสือชุด *[[วิธีการปกครองประเทศจีน]]* ของสี ซึ่งจัดพิมพ์โดยสำนักพิมพ์ภาษาต่างประเทศสำหรับผู้อ่านทั่วโลก เล่มแรกตีพิมพ์ในเดือนกันยายน ค.ศ. 2014 ตามมาด้วยเล่มสองในเดือนพฤศจิกายน ค.ศ. 2017 *[[เสฺวสีเฉียงกั๋ว]]* แอปพลิเคชันสำหรับสอนความคิดของสี จิ้นผิงได้กลายเป็นแอปพลิเคชันสมาร์ตโฟนที่ได้รับความนิยมมากที่สุดในจีนใน ค.ศ. 2019 เนื่องจากการที่พรรคคอมมิวนิสต์จีนเปิดตัวการรณรงค์ใหม่ที่เรียกร้องให้บุคลากรของพรรคศึกษาหลักคำสอนการเมืองนี้ในทุก ๆ วัน

## ชีวิตส่วนตัว
### ครอบครัว

สีแต่งงานครั้งแรกกับเคอ หลิงหลิง บุตรีของเคอ หฺวา อดีตเอกอัครราชทูตจีนประจำสหราชอาณาจักรในช่วงต้นทศวรรษ 1980 พวกเขาหย่าร้างกันภายในไม่กี่ปี กล่าวกันว่าทั้งคู่ทะเลาะกัน "เกือบทุกวัน" และหลังการหย่าร้าง เคอย้ายไปอยู่ที่อังกฤษ ใน ค.ศ. 1987 สีแต่งงานกับเผิง ลี่-ยฺเหวียน นักร้องเพลงพื้นบ้านชื่อดีงชาวจีน สีและเผิงได้รับการแนะนำให้รู้จักกันโดยเพื่อน เช่นเดียวกับคู่รักชาวจีนจำนวนมากในทศวรรษ 1980 สีมีชื่อเสียงในด้านความเป็นนักวิชาการในระหว่างการเกี้ยวพาราสี โดยมีการสอบถามเกี่ยวกับเทคนิคการร้องเพลง เผิง ลี่-ยฺเหวียน ชื่อที่คุ้นเคยในประเทศจีน เป็นที่รู้จักในหมู่สาธารณชนมากกว่าสีกระทั่งเขาได้รับตำแหน่งทางการเมือง ทั้งคู่มักแยกกันอยู่เนื่องจากชีวิตการทำงานที่ต่างกันเป็นส่วนใหญ่ เผิงมีบทบาทโดดเด่นในฐานะ "สุภาพสตรีหมายเลขหนึ่ง" ของจีนมากกว่าผู้ดำรงตำแหน่งคนก่อน ๆ ตัวอย่างเช่น เผิงเป็นเจ้าภาพต้อนรับสุภาพสตรีหมายเลขหนึ่งสหรัฐ มิเชล โอบามา ในการเยือนจีนครั้งสำคัญในเดือนมีนาคม ค.ศ. 2014

สีและเผิงมีบุตรีชื่อสี หมิงเจ๋อ ซึ่งสำเร็จการศึกษาจากมหาวิทยาลัยฮาร์วาร์ดในฤดูใบไม้ผลิ ค.ศ. 2015 ขณะที่เรียนอยู่ที่ฮาร์วาร์ด เธอใช้นามแฝงและเรียนจิตวิทยาและภาษาอังกฤษ ครอบครัวของสีมีบ้านพักอยู่ที่เขายฺวี่เฉวียน (เขาหยกวสันต์) พื้นที่สวนและที่พำนักทางตะวันตกเฉียงเหนือของปักกิ่งที่บริหารจัดการโดยคณะกรรมาธิการการทหารกลาง

ในเดือนมิถุนายน ค.ศ. 2012 บลูมเบิร์กนิวส์รายงานว่าสมาชิกครอบครัวขยายของสีมีผลประโยชน์ทางธุรกิจจำนวนมาก แม้จะไม่มีหลักฐานว่าเขาเข้าแทรกแซงเพื่อช่วยเหลือก็ตาม เว็บไซต์ของบลูมเบิร์กนิวส์ถูกบล็อกในจีนแผ่นดินใหญ่เพื่อตอบโต้บทความดังกล่าว ตั้งแต่สีเริ่มดำเนินการรณรงค์ต่อต้านการทุจริต *เดอะนิวยอร์กไทมส์* รายงานว่าสมาชิกในครอบครัวของเขาเริ่มขายการลงทุนในบริษัทและอสังหาริมทรัพย์ตั้งแต่ ค.ศ. 2012 ญาติของเจ้าหน้าที่ระดับสูงของจีน รวมถึงผู้นำอาวุโสทั้งในปัจจุบันและอดีตเจ็ดคนของกรมการเมืองพรรคคอมมิวนิสต์จีน ได้รับการระบุชื่อในเอกสารปานามา รวมถึงเติ้ง เจียกุ้ย พี่เขยของสี เติ้งมีบริษัทเชลล์สองแห่งในหมู่เกาะบริติชเวอร์จินขณะที่สีเป็นสมาชิกคณะกรรมาธิการสามัญกรมการเมือง ซึ่งบริษัทเหล่านั้นไม่มีความเคลื่อนไหวแล้วเมื่อสีกลายเป็นเลขาธิการใหญ่พรรคคอมมิวนิสต์จีนในเดือนพฤศจิกายน ค.ศ. 2012

### บุคลิกภาพ
เผิงบรรยายสีว่าเป็นคนขยันและติดดิน: "เมื่อเขากลับมาบ้าน ฉันไม่เคยรู้สึกเลยว่ามีผู้นำบางคนอยู่ในบ้าน ในสายตาฉัน เขาเป็นแค่สามีของฉันเท่านั้น" ใน ค.ศ. 1992 ลีนา เอช. ซัน นักข่าวจาก *[[เดอะวอชิงตันโพสต์]]* ได้สัมภาษณ์สี ซึ่งขณะนั้นเป็นเลขาธิการพรรคคอมมิวนิสต์จีนประจำฝูโจว ซันบรรยายว่าสีดูสบาย ๆ และมั่นใจกว่าเจ้าหน้าที่หลายคนในวัยเดียวกันอย่างเห็นได้ชัด และกล่าวว่าเขาพูดโดยไม่ต้องดูโพย บทความของ *เดอะวอชิงตันโพสต์* ใน ค.ศ. 2011 บรรยายถึงเขาโดยผู้ที่รู้จักเขาว่า "เป็นคนปฏิบัติจริงจัง ระมัดระวัง ขยัน ติดดิน และเก็บตัว" เขายังได้รับการบรรยายว่าเป็นผู้แก้ปัญหาที่ดีและ "ดูเหมือนจะไม่สนใจสิ่งเย้ายวนใจของตำแหน่งสูงสุด" สื่อของรัฐจีนยังได้นำเสนอเขาในฐานะบุคคลที่เหมือนพ่อและเป็นคนของประชาชน ผู้มุ่งมั่นยืนหยัดเพื่อผลประโยชน์ของจีน

### ฟุตบอล
สีเป็นแฟนฟุตบอลตัวยง ขณะทำงานอยู่ในเหอเป่ย์ มีรายงานว่าสีมักขอตั๋วฟุตบอลจากเนี่ย เว่ย์ผิง เพื่อนของเขาซึ่งเป็นนักหมากล้อมมืออาชีพ ระหว่างการเยือนไอร์แลนด์ใน ค.ศ. 2012 ในฐานะรองประธานาธิบดีจีน สีแสดงทักษะการเล่นฟุตบอลของเขาที่โครกพาร์ก ใน ค.ศ. 2011 สีวางวิสัยทัศน์ที่จะเปลี่ยนจีนจากทีมฟุตบอลเล็ก ๆ ไปสู่มหาอำนาจลูกหนัง เขาวางแผนสามขั้นตอนสำหรับทีมชาติ: เพื่อผ่านเข้ารอบฟุตบอลโลกอีกครั้ง เพื่อเป็นเจ้าภาพจัดการแข่งขันฟุตบอลโลกและเพื่อคว้าแชมป์ฟุตบอลโลก ใน ค.ศ. 2015 สีอนุมัติแผน 50 ข้อของจีนสำหรับกีฬาฟุตบอล ซึ่งรวมถึงการบรรจุฟุตบอลไว้ในหลักสูตรโรงเรียนทั่วประเทศและการจัดตั้งโรงเรียนฟุตบอล 50,000 แห่งทั่วประเทศภายใน ค.ศ. 2025 อย่างไรก็ตาม ตามรายงานของซีเอ็นเอ็น "การตัดสินใจทางการเงินที่ผิดพลาดและการทุจริตระดับสูงที่ถูกกล่าวหาควบคู่ไปกับการระบาดทั่วสามปีได้ทิ้งให้กีฬาฟุตบอลอยู่ในสภาพยับเยิน" ใน ค.ศ. 2023 สีกล่าวว่าเขา "ไม่ค่อยแน่ใจนัก" ในความสามารถของทีมชาติ

### ความสนใจ
ต่างจากผู้นำจีนคนก่อน ๆ สื่อของรัฐจีนนำเสนอภาพรวมชีวิตส่วนตัวของสีที่ครอบคลุมมากขึ้น แม้จะยังคงถูกควบคุมอย่างเข้มงวดก็ตาม สำนักข่าวซินหัวรายงานว่าสีจะว่ายน้ำหนึ่งกิโลเมตรและเดินทุกวันตราบเท่าที่มีเวลา และสนใจนักเขียนชาวต่างชาติ โดยเฉพาะชาวรัสเซีย นักเขียนชาวต่างชาติที่เขาชื่นชอบบางคน ได้แก่ เลโอ ตอลสตอย มีฮาอิล โชโลฮอฟ วิกตอร์ อูโก ออนอเร เดอ บาลซัก โยฮัน ว็อล์ฟกัง ฟ็อน เกอเทอและแจ็ก ลอนดอน มีรายงานว่าสีอ้างอิงถึงหนังสือเรื่อง *[[What Is to Be Done?]]* โดยนิโคไล เชอร์นิเชฟสกี เป็นแนวทางในการประชุมสุดยอดบริกส์ครั้งที่ 16 มีรายงานว่าสีชอบภาพยนตร์และรายการโทรทัศน์ เช่น *[[เซฟวิ่ง ไพรเวท ไรอัน ฝ่าสมรภูมินรก]]* *[[กระซิบรักไว้บนฟากฟ้า]]* *[[เดอะ ก็อดฟาเธอร์]]* และ *[[มหาศึกชิงบัลลังก์ (ภาพยนตร์ชุดทางโทรทัศน์)|มหาศึกชิงบัลลังก์]]* และเขายังได้ชื่นชมผู้สร้างภาพยนตร์อิสระชาวจีน เจี่ย จางเคอ

## ภาพลักษณ์สาธารณะ
ยากที่จะประเมินความเห็นของประชาชนชาวจีนเกี่ยวกับสี เนื่องจากไม่มีการสำรวจที่เป็นอิสระในประเทศจีนและสื่อสังคมก็ถูกตรวจพิจารณาอย่างเข้มงวด อย่างไรก็ตาม เชื่อกันว่าเขาได้รับความนิยมอย่างกว้างขวางในประเทศ [ จากผลสำรวจใน ค.ศ. 2014 ที่ร่วมสนับสนุนโดยศูนย์เพื่อการปกครองและนวัตกรรมประชาธิปไตยแอชของโรงเรียนฮาร์วาร์ดเคนเนดี สีได้รับคะแนนความนิยมภายในประเทศ 9 เต็ม 10 การสำรวจของยูกัฟที่เผยแพร่ในเดือนกรกฎาคม ค.ศ. 2019 พบว่าประมาณร้อยละ 22 ของผู้คนในจีนแผ่นดินใหญ่ระบุว่าสีเป็นบุคคลที่พวกเขาชื่นชมมากที่สุด ซึ่งเป็นสัดส่วนที่มากที่สุด แม้ว่าตัวเลขนี้จะน้อยกว่าร้อยละ 5 สำหรับผู้อยู่อาศัยในฮ่องกง ในฤดูใบไม้ผลิปี ค.ศ. 2019 ศูนย์วิจัยพิวทำการสำรวจความเชื่อมั่นในสีในกลุ่มหกประเทศที่ทำการสำรวจโดยเฉลี่ย ได้แก่ ออสเตรเลีย อินเดีย อินโดนีเซีย ญี่ปุ่น ฟิลิปปินส์ และเกาหลีใต้ ซึ่งระบุว่าค่าเฉลี่ยร้อยละ 29 มีความเชื่อมั่นว่าสีจะทำสิ่งที่ถูกต้องเกี่ยวกับกิจการโลก ขณะที่ค่าเฉลี่ยร้อยละ 45 ไม่มีความเชื่อมั่น ตัวเลขเหล่านี้สูงกว่าคิม จ็อง-อึน  ผู้นำเกาหลีเหนือเล็กน้อย (มีความเชื่อมั่นร้อยละ 23 ไม่มีความเชื่อมั่นร้อยละ 53)  การสำรวจของโพลิติโตและมอร์นิงคอนซัลต์ใน ค.ศ. 2021 พบว่าร้อยละ 5 ของชาวอเมริกันมีความเห็นที่ดีต่อสี จิ้นผิง, ร้อยละ 38 ไม่ดี, ร้อยละ 17 ไม่มีความเห็น และร้อยละ 40 ซึ่งเป็นสัดส่วนที่มากที่สุด ไม่เคยได้ยินชื่อเขาเลย

ใน ค.ศ. 2017 *ดิอีโคโนมิสต์* ยกให้เขาเป็นบุคคลที่ทรงอิทธิพลที่สุดในโลก ใน ค.ศ.2018 *[[ฟอบส์* จัดอันดับให้เขาเป็นบุคคลที่ทรงอิทธิพลและมีอิทธิพลมากที่สุดในโลก แทนที่วลาดิมีร์ ปูติน  ประธานาธิบดีรัสเซีย ซึ่งเคยครองอันดับดังกล่าวมาห้าปีติดต่อกัน ตั้งแต่ ค.ศ. 2013 นักข่าวไร้พรมแดน องค์การไม่แสวงผลกำไรและองค์การนอกภาครัฐระหว่างประเทศที่มีเป้าหมายในการปกป้องสิทธิเสรีภาพการรับรู้ข้อมูล จัดให้สีอยู่ในรายชื่อผู้ล่าเสรีภาพสื่อ

## หมายเหตุ

## อ้างอิง

### ผลงานอ้างอิง

* 
* 
* 
* 
* 
* 
* 
* 
* 
* 

## อ่านเพิ่ม

* 
* 
* 

* Esarey, Ashley; and Rongbin Han, eds. *The Xi Jinping Effect* (University of Washington Press, 2024) online review of this book from H-DIPLO)
* 
* 
* 
* 
* 
* 
** includes McGregor, Richard. "Xi Jinping's Quest to Dominate China." *Foreign Affairs* 98 (Sept 2019): 18+.
* Magnus, George. *Red Flags: Why Xi's China is in Danger* (Yale UP, 2018).
* 
* 
*  Review of comment accompanying Xi's visit.
*  Describes Xi Jinping's life.
* Osnos, Evan, "China's Age of Malaise: Facing a grim economy, disillusioned youth, and fleeing entrepreneurs, Xi Jinping turns to the past," *[[The New Yorker]]*, 30 October 2023, pp.&nbsp;34–45. "Xi [...] has abandoned Deng [Xiaoping]'s 'courageous experiments' and ushered [China] into a straitened new age." (p.&nbsp;34.) "Year by year, Xi appears more at home in the world of the man he calls his 'best and closest friend,' Vladimir Putin." (p.&nbsp;36.) "Can Xi's China still manage the pairing of autocracy and capitalism?" (p.&nbsp;37.) "At his core, a longtime observer told me, Xi is 'Mao with money.'" (p.&nbsp;38.) "Xi [has] got[ten] rid of anyone with power, [an] entrepreneur said: 'If you have influence, you have power. If you have capital, you have power.'" (p.&nbsp;40.)
* 
* 
* 

## แหล่งข้อมูลอื่น

* Biography  at Chinavitae.com
* 
* Xi Jinping collected news and commentary at the China Digital Times
* 
* 
* Xi Jinping 2012 profile on BBC Radio Four
* 


หมวดหมู่:ประธานาธิบดีสาธารณรัฐประชาชนจีน
หมวดหมู่:รองประธานาธิบดีสาธารณรัฐประชาชนจีน
หมวดหมู่:เลขาธิการพรรคคอมมิวนิสต์จีน
หมวดหมู่:ผู้นำสูงสุดของจีน
หมวดหมู่:นักการเมืองจีนแผ่นดินใหญ่
หมวดหมู่:บุคคลจากปักกิ่ง
หมวดหมู่:บุคคลที่ยังมีชีวิตอยู่
หมวดหมู่:ผู้นำประเทศในปัจจุบัน
หมวดหมู่:ศิษย์เก่าจากมหาวิทยาลัยชิงหฺวา